title: Maximilien de Sully

text: Rosny neuvoi kuningas Henrikiä kääntymään poliittisista syistä katolisuuteen, mutta kieltäytyi itse seuraamasta tämän esimerkkiä. Hän myös auttoi järjestämään kuninkaan avioliiton Maria de Medicin kanssa vuonna 1600. Henrik nimitti hänet vuonna 1596 kuninkaallisen talousneuvoston puheenjohtajaksi ja vuodesta 1598 hän toimi yksinään valtiovarainhoidon yli-intendenttinä. Vähentääkseen väärinkäytöksiä Rosny lakkautti tarpeettomina pitämiään julkisia virkoja ja poisti paikallisten kuvernöörien oikeuden verojen kerämiseen. Hänen ja Charles Pauletin aloitteesta otettiin vuonna 1604 käyttöön "paulettena" tunnettu vero, joka takasi kruunulle ennakoitavan vuosittaisen tulonlähteen. Järjestelmässä julkiset virat muutettiin perinnöllisiksi sillä ehdolla, että viranhaltija maksaisi valtiolle vuosittain kuudeskymmenesosan siitä summasta, jolla virka oli alkujaan ostettu. Sully myös edisti maataloutta ja karjankasvatusta, soiden kuivattamista sekä teiden ja kanavien rakentamista. Hänen suuresta kanavasuunnitelmastaan toteutui Briaren kanava. Lisäksi hän pyrki rajoittamaan metsien tuhoamista sekä suuntamaan varoja armeijan kehittämiseen ja rajalinnoitusten rakentamiseen.


title: Maximilien de Sully

text: Rosny avusti kuningasta myös ulkopolitiikassa. Hän auttoi vuonna 1601 solmimaan rauhan Savoijin kanssa ja toimi vuonna 1603 Henri IV:n erikoislähettiläänä Englannin kuningas Jaakko I:n hovissa. Hän ohitti vaikutusvallassa valtakunnan kanslerina toimineen Pomponne de Béllievren ja sai monia korkeita kunnianosoituksia. Vuonna 1602 hänelle myönnettiin markiisin aatelisarvo ja hänet nimitettiin Bastiljin kuvernööriksi sekä linnoitustöiden yli-intendetiksi. Vuonna 1606 Rosny sai päärinarvon ja hänestä tuli Sullyn herttua. Hänen uransa kuitenkin käytännössä päättyi, kun kuningas Henrik murhattiin vuonna 1610. Uuden kuningas Ludvig XIII:n sijaishallitsijana toiminut kuningataräiti Maria de Medici tosin salli hänen aluksi jatkaa kuninkaallisessa neuvostossa, mutta neuvoston muut jäsenet asettuivat vastustamaan Sullyn hallitsevaa asemaa. Hän erosi lopulta tammikuussa 1611.


title: Maximilien de Sully

text: Sully käytti eläkepäivänsä kirjoittamalla muistelmiaan, jotka ilmestyivät vuonna 1638 ja tunnetaan nimellä "Économies royales". Teoksessa hän esitti usein lainatun ajatuksen ”suureksi suunnitelmaksi” kutsumastaan eurooppalaisesta liittovaltiosta, ”kristillisestä tasavallasta”.


title: Dražen Kutleša

text: Dražen Kutleša (s. 25. syyskuuta 1968 Tomislavgrad) on bosniahertsegovinalainen roomalaiskatolinen piispa. Pavao Žanić vihki hänet Mostar-Duvnon (-Trebinje e Mrkanin) hiippakuntaan diakoniksi 13. maaliskuuta 1993 ja papiksi 29. kesäkuuta 1993.


title: Dražen Kutleša

text: Kutleša sai 17. lokakuuta 2011 nimityksen Poreč i Pulan koadjuuttoripiispaksi, ja piispaksi vihkiminen seurasi 10. joulukuuta. Pääkonsekraattorina toimi Marc Ouellet, jota avustivat Ivan Milovan ja Ratko Perić. Kutlešasta tuli 14. kesäkuuta 2012 Poreč i Pulan piispa.


title: Louisa Nécib

text: Louisa Nécib (s. 23. tammikuuta 1987 Marseille) on ranskalainen jalkapalloilija, pelipaikaltaan keskikenttäpelaaja.


title: Louisa Nécib

text: Nécib on pelannut Ranskan naisten maajoukkueessa kesäkuun 2015 loppuun mennessä yhteensä 130 maaottelua ja tehnyt niissä 33 maalia. Hän on edustanut maajoukkuetta MM-kilpailuissa 2011 ja 2015, olympialaisissa 2012 sekä EM-kilpailuissa 2005, 2009 ja 2013. Vuoden 2009 EM-kilpailuissa hän teki yhden maalin ja vuoden 2013 EM-kilpailuissa kaksi maalia mutta epäonnistui Tanskaa vastaan pelatun puolivälieräottelun rangaistuspotkukilpailussa. Vuoden 2015 MM-kilpailuissa hän teki puolivälieräottelussa Saksaa vastaan maalin ja onnistui myös rangaistuspotkukilpailussa, joka kuitenkin päättyi Ranskan tappioon.


title: Louisa Nécib

text: Seuratasolla Nécib on edustanut Olympique Lyonnais-seuraa vuodesta 2007 ja voittanut tänä aikana kahdeksan kertaa Ranskan mestaruuden (2008–2015) sekä kahdesti naisten mestarien liigan (2011, 2012). Aiemmin hän on edustanut CNFE Clairefontainea vuosina 2004–2006 sekä Montpellier HSC:tä kaudella 2006–2007.


title: Marie-Laure Delie

text: Marie-Laure Delie (s. 29. tammikuuta 1988 Villiers-le-Bel) on ranskalainen jalkapalloilija, pelipaikaltaan hyökkääjä.


title: Marie-Laure Delie

text: Delie on pelannut Ranskan naisten maajoukkueessa kesäkuun 2015 loppuun mennessä yhteensä 90 maaottelua ja tehnyt niissä 61 maalia. Hän on edustanut maajoukkuetta MM-kilpailuissa 2011 ja olympialaisissa 2012, joissa molemmissa hän teki kaksi maalia, EM-kilpailuissa 2013, jossa hän Ranskan avausottelussa Venäjää vastaan teki kaksi maalia, sekä MM-kilpailuissa 2015, jossa hän teki kolme maalia.


title: Marie-Laure Delie

text: Seuratasolla Delie on edustanut Paris Saint-Germainia vuodesta 2013. Aiemmin hän on edustanut CNFE Clairefontainea vuosina 2005–2007, Paris Saint-Germainia kaudella 2007–2008 sekä Montpellier HSC:tä vuosina 2008–2013.


title: Barry Bonds

text: Barry Lamar Bonds (s. 24. heinäkuuta 1964 Riverside, Kalifornia) on yhdysvaltalainen entinen baseballpelaaja.


title: Barry Bonds

text: 22 kautta kestäneellä pääsarjaurallaan Bonds edusti MLB-liigan Pittsburgh Piratesia ja San Francisco Giantsia. Hän oli yksi sarjan kaikkien aikojen pelätyimmistä lyöjistä, ja hänet valittiin urallaan ennätykselliset seitsemän kertaa National Leaguen arvokkaimmaksi pelaajaksi.


title: Barry Bonds

text: Myös Bondsin isä Bobby Bonds oli aikanaan pääsarjatason baseballpelaaja. Hän edusti kausina 1968–1981 yhteensä kahdeksaa eri MLB-joukkuetta.


title: Paulette

text: Paulette oli Ranskassa vuonna 1604 kuninkaallisella ediktillä käyttöönotettu erikoisvero. Mikäli julkisen viran haltija maksoi kruunulle vuosittain verona kuudeskymmenesosan siitä summasta, jolla virka oli aikanaan ostettu, hän sai luvan testamentata viran jälkeläisilleen tai myydä sen eteenpäin. Järjestelmä teki julkisista viroista käytännössä perinnöllisiä. Paulette takasi kruunulle säännöllisen tulonlähteen, mutta samalla vähensi kuninkaan valtaa virkanimityksissä. Vero sai nimensä Charles Pauletin mukaan, joka oli ehdottanut sen käyttöönottoa ja valvoi sen keräämistä. Se lakkautettiin Ranskan vallankumouksen jälkeen.


title: Tomas Johansson (painija)

text: Tomas Johansson (s. 20. heinäkuuta 1962 Haaparanta) on entinen ruotsalainen raskaansarjan painija.


title: Tomas Johansson (painija)

text: Tomas Johansson on Ruotsin rajakaupungin Haaparannan kaksikielinen kasvatti. Hän aloitti painiharrastuksensa vuonna 1971 paikallisessa Haparanda SKT -seurassa. HSKT:ta hän edusti painiurallaan aina vuoteen 1997. Nuoruudessaan hän paini niin kreikkalais-roomalaista kuin vapaata painimuotoa. Juniorivuosinaan alle 20-vuotiaana hän saavutti useamman kerran mitalisijoituksia muun muassa 1980, 1981 ja 1982 pronssisijat EM-paineissa.


title: Tomas Johansson (painija)

text: Aikuisten sarjan mestaruuskisoihin Tomas Johansson osallistui ensimmäisen kerran vuonna 1983 Kiovan MM-kisoissa sijoituksen ollessa 130 kg:n sarjan seitsemäs. Seuraava vuosi oli sitten läpimurtovuosi, mutta myös katastrofaalinen. Itäblokin boikotoidessa Los Angelesin vuoden 1984 kesäolympialaisia mahdollisuudet menestykseen olivat erinomaiset. Tomas Johansson sijoittuikin toiseksi, mutta hän jäi kiinni anabolisten steroidien käytöstä ja hylättiin. Seurasi 18 kuukauden kilpailukielto.


title: Tomas Johansson (painija)

text: Kärsittyään kilpailukiellon Tomas Johansson palasi huippupainiin takaisin ja saavutti maailmanmestaruuden keväällä 1986 Budapestissä pistevoitolla Neuvostoliiton Vladimir Grigorjevista. Hän oli sillä hetkellä ensimmäinen ei-itäeurooppalainen 33 vuoteen, joka voitti raskaimman sarjan mestaruuden. Sen jälkeen ei mestaruutta tullut, sillä sarjaa hallitsi venäläispainija Aleksandr Karelin. Soulin olympiakisoissa 1988 tuli pronssia ja Barcelonan kesäolympialaisissa 1992 hopeaa. Kansainvälistä painiuraa jatkui vielä vuoden 1996 Atlantan kesäolympialaisiin asti. Siellä Johansson sijoittui vielä seitsemänneksi. Sen jälkeen hän paini vielä Saksassa sarjamuotoista painiliigaa vuosina 1996–1998.


title: Tomas Johansson (painija)

text: Urallaan Johansson edusti Haparanda SKT:ta vuosina 1972–1997, Gävlen BK Lokea vuosina 1998–1999 ja painiessaan Saksassa sikäläistä Hallbergmoos-seuraa vuosina 1996–1998.


title: You & Me (Disclosuren kappale)

text: You & Me on brittiläisen Disclosuren kappale, joka sisältää myös Eliza Doolittlen esittämiä vokaaleja. Se julkaistiin Isossa-Britanniassa digitaalisesti ladattavana 28. huhtikuuta 2013. Kappale on kolmas single duon debyyttistudioalbumilta, Settleltä. Kappaleen sanoittivat Howard Lawrence, Guy lawrence, James Napier, Eliza Caird, sekä tuotti Disclosure. Kappaleelle on julkaistu myös musiikkivideo YouTubessa 25. huhtikuuta 2013, jonka kokonaispituus on neljä minuuttia ja neljäkymmentä sekuntia.


title: Kaukajärvi (järvi)

text: Kaukajärvi on Pirkanmaalla Tampereella Kaukajärvellä ja Vehmaisissa sekä Kangasalla Liutussa sijaitseva järvi, joka kuuluu Kokemäenjoen vesistössä Vanajaveden–Pyhäjärven alueen Pyhäjärven alueeseen. Kaukajärvi on osa Viinikanojan valuma-aluetta.


title: Kaukajärvi (järvi)

text: Järvi on 3,2 kilometriä pitkä, 950 metriä leveä ja sen pinta-ala on 143 hehtaaria. Järvi on luodattu ja sen keskisyvyys on 12 metriä. Järven keskellä on 22-metrinen syvänne, jonka suurin syvyys on 23 metriä. Rannat ovat jyrkkiä erityisesti järven eteläpuolella. Järveen laskee vain kolme ojaa, joista Nattarin suunnalta tuleva on merkittävin. Pitkäjärven laskuojaa, joka oli aikaisemmin salmi ja joka laskee nykyään Kaukajärven itäpäähän, ei ole merkitty karttaan. Järvien välillä ei ole vedenpinnoissa korkeuseroa. Kaukajärven oma laskuoja lähtee järven länsipäästä ja se kulkee Hautalammin kautta Hakametsään, jossa se yhtyy Vuohenojaan ennen yhtymistään Iidesjärveen. Järven valuma-alue on vain 11 neliökilometriä (km²), joten järven syvyydestä johtuen veden laskennallinen viipymä järvessä on 3,0 vuotta.


title: Kaukajärvi (järvi)

text: Järven rantaviivan pituus on 9,4 kilometriä. Etelärannat ovat osa Tampereen ja Kangasalan välistä kallioistakin harjujaksoa. Eteläiset maa-alueet ovat Tampereen puolella rakennettuja, mutta Kangasalan puolella ne ovat metsämaata. Kangasalan rannoilla on kuitenkin runsaasti vapaa-ajan asuntoja. Pohjoisrannat ovat kaupunkimaisen miljöön täyttämää. Tampereen puolella pohjoisrannan määräävin piirre on seututien 339 kulkeminen aivan rannan tuntumassa. Järven ympärillä ovat Tampereen kaupunginosia Annala, Kaukajärvi, Haihara, Hankkio, Vehmainen, ja Kangasalan puolella Liuttu. Kuntien välinen raja ylittää Kaukajärven sen itäpäässä niin, että vain alle kilometrin pituinen osuus kuuluu Kangasalalle.


title: Kaukajärvi (järvi)

text: Tampereen kaupunki tutkii järven vedenlaatua vuosittain. Vedenväri on kirkas ja väritön (väriluku 5–15 mg Pt/l), sillä humusta ei ole vedessä juurikaan. Koska vesi vaihtuu hitaasti, vaihtelee vedenlaatu vuodenaikojen ja vuosittain vain vähän. Järven ympäristön aiheuttama kuormitus on vähäistä. Veden happamuustaso on normaali ja talvella se on lievästi emäksistä ja kesäisin lähellä pH-arvoa 8. Järven puskurikyky happamoitumista vastaan on erinomaisen hyvä. Leväkukintoja ei juurikaan esiinny eikä veden hygieniassa ole moittimista. Vedessä olevaa fosforipitoisuus vaihtelee karun ja lievästi rehevöityneen järven tasojen välillä. Järven vesi lämpötilakerrostuu kesäisin ja talvisin. Veteen syntyy selvärajainen alusveden ja päällysveden välinen harppauskerros. Alusvedessä happipitoisuus alenee, mutta säilyy vuoden ympäri tyydyttävällä tasolla. Talvella 1994 pohjan lähellä happi oli jo loppu, mikä aiheutti järveen sisäistä kuormitusta. Järven yleistilaan tämä ei vaikuttanut, sillä jo 15 metrin syvyydessä happitilanne oli hyvä. Kaukajärvi soveltuu virkistyskäyttöön vedenlaadun perusteella hyvin.


title: Kaukajärvi (järvi)

text: Kaukajärvellä on soutu- ja melontastadion, jossa järjestetään vuosittain kansainvälisiä soutu- ja melontakilpailuja sekä jossa järjestettiin soudun maailmanmestaruuskilpailut 1995. Kaukajärvellä on kolme yleistä uimarantaa: yksi luoteisrannalla Kangasalantien varressa, toinen lounaisrannalla lähellä Haiharan kartanoa (Riihiniemi) ja kolmas järven itäpäässä Liutussa Kangasalan puolella.


title: Kaukajärvi (järvi)

text: Vuonna 1855 julkaistussa Kalmbergin kartastossa järven nimi kirjoitettiin ”Koukojärvi”. Järvi oli tuolloin nykyistä paljon pitempi. Tuolloin Kaukojärveen kuului myös Pitkäjärven osuus, joka teki itäpäästä pitemmän. Tämä johtuu kartan painamisen jälkeen tehdystä järvenlaskusta.


title: Kaukajärvi (järvi)

text: Vuoden 1953 peruskartan mukaan järvi oli eteläistä rantaa lukuun ottamatta muuten peltomaiden ympäröimä. Pohjoisrantaa seurasi Kangasalle vievä tie ja Vehmainen oli saanut pientaloalueen tien ja rautatien väliin. Pitkäjärven ja Kaukajärven salmen ylitti lyhyt silta. Vuoden 1960 kartassa Liuttu oli vielä peltomaata, mutta vuonna 1975 oli viljelystä luovuttu ja asuinalueen rakentaminen oli alkanut. Näin oli myös käynyt muillekin peltoalueille.


title: Kaukajärvi (järvi)

text: Kaukajärvien nimissä on niiden alkuosalle "kauka" ehdotettu selitykseksi "pitkä". Järvien nimet voivat olla hyvinkin vanhoja, jolloin nimen alkuperäinen merkitys on voinut unohtua. Ante Aikio ehdottaakin, että "Kaukajärvi" tarkoittaisikin "Pitkäjärveä". Koska ajatus on uusi ja sen idea sisältää epävarmuustekijöitä, tulisi lukijan suhtautua tähän varauksella.


title: Haudattu

text: Haudattu (ruots. "Handen") on ruotsalaisen kirjailijan Henning Mankellin kirjoittama pienoisromaani, jonka pääosassa on rikoskomisario Kurt Wallander. Romaani ilmestyi alun perin hollanniksi käännettynä vuonna 2004. Ruotsinkielinen versio julkaistiin vasta 2013, samoin kuin suomenkielinen.


title: Haudattu

text: Romaanin tapahtumat sijoittuvat aikaan ennen viimeistä Kurt Wallander -kirjaa Rauhaton mies. Sen pohjalta on tehty jakso "Musta syksy "brittiläiseen Wallander-televisiosarjaan.


title: Feel This Moment

text: Feel This Moment on yhdysvaltalaisen rap-artistin Pitbullin kappale, jolla duetoi laulaja Christina Aguilera. Kappale on Pitbullin seitsemänneltä studioalbumilta "Global Warming". Kappaleen julkaisi Mr. 305, Polo Grounds Music, ja RCA Records 4. helmikuuta 2013 albumin neljäntenä singlenä. Se on dancepop-, hip house- ja electro house -kappale. Sanoituksellisesti kappale kertoo pysähtymisestä hetkeksi arvostamaan elämää. Sen ovat sanoittaneet Nasri Atweh, Chantal Kreviazuk, Adam Messinger, Sir Nolan, DJ Buddha, Pitbull, ja Aguilera, ja sen tuottamisesta vastasivat Adam Messinger, Sir Nolan, Nasri Astweh ja DJ Buddha.


title: Feel This Moment

text: Kappale samplaa A-ha:n kappaletta ”Take on Me”.


title: Feel This Moment

text: Syyskuuhun 2014 mennessä singleä oli myyty Yhdysvalloissa digitaalisesti yli 2,4 miljoonaa kappaletta.


title: Jääkiekon I-divisioona 1999–2000

text: Jääkiekon I-divisioonan kausi 1999–2000, oli viimeinen I-divisioonan nimellä pelattu kausi ennen Mestiksen perustamista.


title: Jääkiekon I-divisioona 1999–2000

text: 12 joukkueen runkosarjan jälkeen ensimmäiseksi sijoittunut selviytyi liigakarsintaan suoraan, ja sijoille 2-9 sijoittuneet joukkueet pelasivat pudotuspelit kahdesta muusta karsintapaikasta. Liigakarsinnan neljäs joukkue oli SM-liigan kahdenneksitoista sijoittunut joukkue. Runkosarjan kaksi viimeistä joutuivat karsimaan sarjapaikastaan seuraavaksi kaudeksi perustettuun Mestikseen II-divisioonan parhaiden kanssa.


title: Jääkiekon I-divisioona 1999–2000

text: Oulun Kärpät voitti runkosarjan selvällä 20 pisteen erolla toiseksi sijoittuneeseen Vaasan Sportiin. Kärpät nousi SM-liigaan voittamalla ratkaisevassa ottelusarjassa Lahden Pelicansin voitoin 3-1.


title: Ryan Jones

text: Ryan Jones (s. 14. kesäkuuta 1984 Chatham, Ontario) on kanadalainen jääkiekkoilija, pelipaikaltaan hyökkääjä. Hän pelaa DEL-joukkue Kölner Haiessa.


title: Ryan Jones

text: Jones teki NHL-debyyttinsä Nashville Predatorsissa kaudella 2008-2009. Ensimmäisen NHL-liiga maalinsa hän teki 15. syyskuuta, 2008, Dallas Starsia vastaan Marty Turcon seläntaakse.


title: Ryan Jones

text: Kaudella 2009-2010 Jones siirtyi Nashville Predatorsista Edmonton Oilersiin.


title: Ryan Jones

text: Ensimmäisen hattutemppunsa Jones teki 2. joulukuuta, 2011 Columbus Blue Jacketsia vastaan. Edmonton Oilers voitti ottelun 6-3.


title: Ryan Jones

text: Jones teki 6. heinäkuuta, 2013, yhden vuoden pituisen jatkosopimuksen Edmonton Oilersin kanssa.


title: Alankomaalainen keittiö

text: Alankomaalainen keittiö (eli hollantilainen keittiö) perustuu yksinkertaisiin ruokiin, joita ovat muun muassa erilaiset pataruoat, ohukaiset, meren antimet ja meijerituotteet. Yksi Alankomaiden tärkeimmistä peruselintarvikkeista on maailmankuulu hollantilainen juusto. Maan tunnetuin juusto on gouda, joka tulee Goudan kaupungista. Keskiajalla edam-juusto oli maan tärkeimpiä vientituotteita, kun Edamin kaupungilla vielä oli meriyhteys. Kolmas tunnettu hollantilainen juusto on Leerdammer.


title: Alankomaalainen keittiö

text: Alankomaalainen pataruoka "stamppot" on tyypillinen paikallinen arkiruoka, jonka pääraaka-aine on peruna. Vanhin ja suosituin pataruoka on "hutspot", joka tehdään naudanlihasta, sipulista, porkkanasta ja perunasta. Patoihin käytetään Alankomaissa muitakin kasviksia, kuten kaalia, sekä lisäksi sianlihaa ja makkaraa. Myös papuja ja herneitä käytetään maan keittiössä paljon; suosituin sentyyppinen ruokalaji on herneistä ja sianlihasta valmistettu keitto "snert".


title: Alankomaalainen keittiö

text: Kalastuksella on Alankomaille ollut aina suuri merkitys. Maan suosituimpiin kaloihin kuuluu matjessilli, vielä kutematon nuori silli, joka syödään perinteisesti kokonaisena ilman lisukkeita. Myös sinisimpukoita viljellään runsaasti, vaikka suurin osa sadosta viedäänkin naapurimaihin. Simpukankasvatuksen keskus on Yerseke Schelde -joen suulla.


title: Alankomaalainen keittiö

text: Suosittu alankomaalainen kakku on rusinakakku "poffert", jota syödään kahvin kanssa, jälkiruokana tai välipalana. Alankomaalaiset tarjoavat poffertin yleensä voin, sokerin ja siirapin kanssa. Suurikokoiset alankomaalaiset ohukkaat ("pannekoeken") ovat tunnettu herkku, ja maassa on jopa niihin kokonaan erikoistuneita ravintoloita. Limburgin erikoisuus on "vlaai", litteä pyöreä leipäkakku, joka on päällystetty hedelmillä tai riisipuurolla. Twentessä valmistetaan "krenteweggeä", joka on litteä ja pitkulainen rusinapulla.


title: Alankomaalainen keittiö

text: Alankomaalaiset ovat maailman ahkerimpia lakritsinsyöjiä. Jouluisin maassa nautitaan etenkin piparkakkua muistuttavaa "speculaas"-leivonnaista, joka on maustettu kanelilla, muskotilla, kardemummalla, mausteneilikalla ja inkiväärillä. Speculaas valetaan puisiin muotteihin, joiden kuviot esittävät yleensä perinteisiä hahmoja ja aiheita. Muita alankomaalaisia jouluherkkuja ovat hunajakakku "ontbijtkoek" ja mausteinen mantelipikkuleipä "janhagel".


title: Alankomaalainen keittiö

text: Alankomaiden kansallisjuoma on alun perin ohrasta, rukiista, maissista ja katajanmarjasta tehty genever-viina. Juomaan voidaan käyttää nykyisin myös muita marjoja ja hedelmiä. Myös liköörit ovat Alankomaissa suosittuja.


title: Bill Sweatt

text: William Joseph Sweatt (s. 21. syyskuuta 1988 Elburn, Illinois, Yhdysvallat) on yhdysvaltalainen jääkiekkoilija, joka pelaa SHL-joukkue HV71:ssä. Elite Prospects -sivuston Erik K. Pirin mukaan hänen suurimpiin vahvuuksiinsa kuuluu työteliäisyys, nopeus, puolustaminen ja alivoimapelaaminen.


title: Bill Sweatt

text: Sweatt pelasi Illinoisin paikallisissa juniorisarjoissa, jonka jälkeen OHL-joukkue Mississauga St. Michael's Majors varasi hänet 298. pelaajana kesällä 2004. Sweatt ei kuitenkaan koskaan siirtynyt CHL:ään, vaan hän pelasi vuodet 2004–2006 Yhdysvaltain maajoukkueen kehitysohjelman mukana mm. NAHL-liigaa. Vuodet 2006–2010 Sweatt kävi Colorado Collegea. Hän oli ensimmäisellä kaudellaan 2006–2007 joukkueen kolmanneksi paras pistemies tehoilla 9+17=26. Chicago Blackhawks varasi Sweattin toisella kierroksella 38. pelaajana .


title: Bill Sweatt

text: Kaudella 2008–2009 Sweatt oli 12 osumallaan Colorado Collegen toiseksi paras maalintekijä Eric Walskyn kanssa. Kaudella 2009–2010 hän voitti tehoilla 15+18=33 joukkueen sisäisen pistepörssin. Sweatt valittiin molempien, kahden jälkimmäisen yliopistokautensa päätteeksi WCHA:n akateemiseen tähdistökentälliseen. Kesäkuussa 2010 Chicago Blackhawks kauppasi Sweattin pelaajaoikeudet ja Kris Versteegin Toronto Maple Leafsiin vaihdossa Viktor Stålbergiin, Chris DiDomenicoon ja Philippe Paradisiin. Hän ei kuitenkaan tehnyt sopimusta Maple Leafsin kanssa. Oltuaan vain kolme päivää vapaana agenttina Sweatt teki kolmivuotisen tulokassopimuksen Vancouver Canucksin kanssa elokuussa 2010.


title: Bill Sweatt

text: Sweatt pelasi tulokassopimuksensa ensimmäisen kauden 2010–2011 Canucksin farmijoukkue Manitoba Moosessa, AHL:ssä, jossa tulokaskausi toi 80 runkosarjaottelussa tehot 19+27=46 ja 14 playoff-ottelussa tehot 1+5=6. Hän oli runkosarjassa Moosen toiseksi paras pistemies ja maalintekijä Sergei Širokovin jälkeen. Kaudeksi 2011–2012 Canucksin farmijoukkueeksi vaihtui Chicago Wolves. Sweatt debytoi kauden aikana myös NHL:ssä, jossa hän sai tililleen kaksi ottelua. Sweatt pelasi ensimmäisen NHL-ottelunsa 8. joulukuuta 2011 Montréal Canadiensia vastaan. Kaudella 2012–2013 hän oli Wolvesin kolmanneksi paras pistemies tehoilla 15+21=36. Sweatt pelasi kauden aikana yhden NHL-ottelun.


title: Bill Sweatt

text: Kaudeksi 2013–2014 Sweatt siirtyi vuoden mittaisella sopimuksella Ruotsiin ja SHL-joukkue Brynäs IF:ään. Maaliskuussa 2014 hän teki kaksivuotisen jatkosopimuksen joukkueen kanssa. Kaudella 2014–2015 Sweatt oli tehoilla 19+22=41 Brynäsin paras maalintekijä Anton Rödinin kanssa ja toiseksi paras pistemies Greg Scottin jälkeen. Kaudeksi 2015–2016 hän siirtyi kaksivuotisella sopimuksella Luleå HF:ään. Sweattin kausi jäi kuitenkin vain 24 runkosarja- ja kahden Mestarien liigan ottelun mittaiseksi loukkaantumisten vuoksi. Kaudella 2016–2017 hän jakoi tehoilla 15+7=22 Luulajan sisäisen maalipörssin voiton Petter Emanuelssonin kanssa ja sisäisen pistepörssin toisen sijan Anton Hedmanin kanssa.


title: Bill Sweatt

text: Sweatt siirtyi kaudeksi 2017–2018 jatkamaan SHL-uraansa vuoden mittaisella sopimuksella HV71:een.


title: Bill Sweatt

text: Sweatt pelasi alle 20-vuotiaiden MM-kilpailuissa vuosina 2007 ja 2008, joista ensimmäinen turnaus päättyi pronssiin. Hän pelasi myös alle 18-vuotiaiden MM-kilpailuissa vuonna 2006 voittaen maailmanmestaruuden. Sweatt palkittiin koko turnauksen parhaana hyökkääjänä. Hän pelasi myös World U-17 Hockey Challengessa vuonna 2005.


title: Bill Sweatt

text: Sweattin isoveli Lee on entinen NHL:ssäkin pelannut puolustaja, joka pelasi Billin joukkuetoverina Canucksin organisaatiossa kaudella 2010–2011.


title: Bill Sweatt

text: Bill Sweatt on pelannut myös rullakiekkoa, jonka MM-kilpailuista hänellä on saavutettuna maailmanmestaruus vuodelta 2006.


title: Wenzel Anton von Kaunitz

text: Wenzel Anton von Kaunitz-Rietberg (2. helmikuuta 1711 Wien – 27. kesäkuuta 1794 Wien) oli itävaltalainen ruhtinas ja valtiomies, joka toimi Itävallan valtakunnankanslerina vuosina 1753–1792. Hän johti Habsburgien valtakunnan ulkopolitiikkaa ja oli aikansa tärkeimpiä diplomaatteja. Hän teki suoranaisen mullistuksen Euroopan diplomatiassa luodessaan Preussin-vastaisen liiton Itävallan, Ranskan ja Venäjän välille.


title: Wenzel Anton von Kaunitz

text: Kaunitz kuului alkujaan kirkolliseen säätyyn, mutta ryhtyikin pappisuran sijaan opiskelemaan lakia. Hänet nimitettiin vuonna 1735 jäseneksi valtakunnanhovioikeuteen. Matkusteltuaan Euroopassa Kaunitz siirtyi vuonna 1740 diplomaattiuralle ja sai kaksi vuotta myöhemmin nimityksen lähettilääksi Sardinian hoviin. Vuonna 1744 keisarinna Maria Teresia nimitti hänet Itävallan Alankomaita hallinneen Karl Alexander Lothringenin alaiseksi johtavaksi ministeriksi. Kaunitz johti provinssin hallintoa käytännössä yksin, kunnes Ranskan joukot valtasivat sen.


title: Wenzel Anton von Kaunitz

text: Kaunitz toimi Itävallan edustajana Aachenin rauhankongressissa vuonna 1748. Hänet nimitettiin 1750 suurlähettilääksi Pariisiin ja 1753 valtakunnankansleriksi, minkä jälkeen hän toimi Maria Teresian ja tämän seuraajien tärkeimpänä ulkopoliittisena neuvonantajana neljän vuosikymmenen ajan. Kaunitz asetti tavoitteeksi Euroopan vallitsevan liittojärjestelmän murtamisen. Preussin vastustajana hän halusi Itävallan irtautuvan liittolaisuudesta Englannin ja Hollannin kanssa, jotka suhtautuivat Preussiin ystävällismielisesti, ja rakentaa tilalle liiton Ranskan ja Venäjän kanssa. Vuonna 1756 hän saikin aikaiseksi Itävallan ja Ranskan välisen puolustussopimuksen solmimisen Versaillesissa. Venäjä liittyi siihen seuraavana vuonna. Perinteiset liittosuhteet päälaelleen kääntänyt sopimus oli Kaunitzin suurin diplomaattinen taidonnäyte, ja se jätti Preussin eristyksiin mannermaalla. Seuranneessa seitsenvuotisessa sodassa Preussin kuningas Fredrik II Suuri onnistui kuitenkin pitämään pintansa ja Kaunitz neuvotteli sodan päättäneen Pariisin rauhan vuonna 1763.


title: Wenzel Anton von Kaunitz

text: Maria Teresian aviomiehen, Pyhän saksalais-roomalaisen keisari Frans I:n kuolema lisäsi entuudestaan Kaunitzin vaikutusvaltaa Itävallan johdossa. Kaunitz oli mukana Puolan ensimmäisestä jaosta sovittaessa vuonna 1772, ja pyrki nyt liennyttämään Itävallan suhteita Preussiin. Maat joutuivat kuitenkin uudelleen vastakkain Baijerin perimyssodassa vuosina 1778–1779. Itävalta ei saanut koskaan takaisin Preussille menettämäänsä Sleesiaa, mutta Kaunitzin aikana se sai hankittua korvaukseksi Galitsian, Bukovinan ja Innviertelin. Maria Teresian kuoltua valtaan nousi vuonna 1780 hänen poikansa Joosef II, minkä seurauksena Kaunitz menetti pääosan vaikutusvallastaan ja joutui päätöksenteossa taka-alalle. Hänen luomansa kansainvälinen liittojärjestelmä hajosi Ranskan vallankumouksen takia, ja uusi keisari Leopold II pyrki tässä tilanteessa lähentymään Preussia. Ikääntynyt Kaunitz erosi tehtävistään 19. elokuuta 1792.


title: Wenzel Anton von Kaunitz

text: Ulkosuhteiden ohella Kaunitz vaikutti myös sisäpolitiikkaan. Hän perusti Itävaltaan valtioneuvoston vuonna 1760 ja pyrki keskittämään Habsburgien valtakunnan eri osien hallintoa. Hän oli taiteiden, tieteen ja uudenaikaisen koulutuksen suosija. Hänet palkittiin eri ansioistaan vuonna 1764 valtakunnanruhtinaan arvolla. Kaunitz järjesti myös Maria Teresian tyttären Marie Antoinetten avioliiton Ranskan kuningas Ludvig XVI:n kanssa.


title: Ratko Perić

text: Ratko Perić (s. 2. helmikuuta 1944 Rovišće) on bosniahertsegovinalainen roomalaiskatolinen piispa. Hänet vihittiin papiksi Mostar-Duvnon (-Trebinje e Mrkanin) hiippakuntaan 29. kesäkuuta 1969 ja nimitettiin sen koadjuuttoripiispaksi 29. toukokuuta 1992. Piispaksi vihkiminen seurasi 14. syyskuuta. Pääkonsekraattorina toimi Franjo Kuharic, jota avustivat Giuseppe Uhac ja Pavao Žanić.


title: Ratko Perić

text: Perićistä tuli 24. heinäkuuta 1993 Mostar-Duvnon piispa.


title: Charles Kasonde

text: Charles Joseph Sampa Kasonde (s. 14. joulukuuta 1968 Kalulushi) on sambialainen roomalaiskatolinen piispa. Hänet vihittiin papiksi Ndolan hiippakuntaan 4. elokuuta 2001 ja nimitettiin Solwezin hiippakunnan johtoon 23. maaliskuuta 2010. Piispaksi vihkiminen seurasi 29. toukokuuta. Pääkonsekraattorina toimi Nicolas Girasoli, jota avustivat Alick Banda ja George Cosmas Zumaire Lungu.


title: Alfonso IV

text: Alfonso IV voi tarkoittaa seuraavia historiallisia hallitsijoita:


title: Ludwig Schick

text: Ludwig Schick (s. 22. syyskuuta 1949 Marburg) on saksalainen roomalaiskatolinen arkkipiispa. Hänet vihki papiksi Fuldan hiippakuntaan Eduard Schick 15. kesäkuuta 1975. Hänet nimitettiin Fuldan vihkipiispaksi sekä Auzian titulaaripiispaksi 20. toukokuuta 1998, ja piispaksi vihkiminen seurasi 12. heinäkuuta. Pääkonsekraattorina toimi Johannes Dyba, jota avustivat Johannes Kapp ja Alvaro Leonel Ramazzini Imeri.


title: Ludwig Schick

text: Schick sai 28. kesäkuuta 2002 nimityksen Bambergin arkkipiispaksi.


title: Instituto Federal da Bahia

text: Instituto Federal da Bahia (IFBA) on oppilaitos Salvadorin kaupungissa Brasiliassa. Se on Brasilian liittovaltion opetusministeriön alainen oppilaitos.


title: Angelo Massafra

text: Angelo Massafra (s. 23. maaliskuuta 1949 San Marzano di San Giuseppe) on Albaniassa toimiva italialainen roomalaiskatolinen arkkipiispa. Hän kuuluu fransiskaaneihin. Hänet vihki papiksi Francesco Minerva 21. syyskuuta 1974. Hänet nimitettiin Rrëshenin hiippakunnan johtoon 7. joulukuuta 1996, ja piispaksi vihkiminen seurasi 6. tammikuuta 1997. Pääkonsekraattorina toimi paavi Johannes Paavali II, jota avustivat Giovanni Battista Re ja Miroslav Stefan Marusyn.


title: Angelo Massafra

text: Massafra sai 28. maaliskuuta 1998 nimityksen Shkodërin arkkipiispaksi.


title: Serafino Filangeri

text: Serafino Filangeri (24. huhtikuuta 1713 Benevento – 14. syyskuuta 1782) oli italialainen roomalaiskatolinen arkkipiispa. Hän liittyi benediktiineihin 6. huhtikuuta 1729 ja sai pappisvihkimyksensä 31. maaliskuuta 1736. Hänet nimitettiin Acerenza e Materan arkkipiispaksi 22. marraskuuta 1758, ja piispaksi vihkiminen seurasi 26. marraskuuta. Pääkonsekraattorina toimi kardinaali Giuseppe Spinelli.


title: Serafino Filangeri

text: Filangeri sai 25. elokuuta 1762 nimityksen Palermon ja 29. tammikuuta 1776 Napolin arkkihiippakunnan johtoon.


title: Hil Kabashi

text: Hil Kabashi (s. 19. helmikuuta 1941) on albanialainen roomalaiskatolinen piispa. Hän kuuluu fransiskaaneihin. Hänet vihittiin papiksi 18. toukokuuta 1969 ja nimitettiin Etelä-Albanian apostolisen hallinnon johtoon sekä Turres in Byzacenan titulaaripiispaksi 3. joulukuuta 1996. Piispaksi vihkiminen seurasi 6. tammikuuta 1997. Pääkonsekraattorina toimi paavi Johannes Paavali II, jota avustivat Giovanni Battista Re ja Miroslav Stefan Marusyn.


title: George Anthony Frendo

text: George Anthony Frendo (s. 4. huhtikuuta 1946 Qormi) on Albaniassa toimiva maltalainen roomalaiskatolinen piispa. Hän liittyi vuonna 1962 dominikaaneihin, ja Emanuele Gerada vihki hänet papiksi 7. huhtikuuta 1969. Hänet nimitettiin 7. heinäkuuta 2006 Tiranë-Durrësin arkkihiippakunnan vihkipiispaksi sekä Buthrotumin titulaaripiispaksi, ja piispaksi vihkiminen seurasi 23. syyskuuta. Pääkonsekraattorina toimi Rrok Kola Mirdita, jota avustivat John Bulaitis ja Joseph Mercieca.


title: Antun Bauer

text: Antun Bauer (11. helmikuuta 1856 – 7. joulukuuta 1937) oli kroatialainen roomalaiskatolinen arkkipiispa. Hänet vihittiin papiksi heinäkuussa 1879 ja nimitettiin Zagrebin koadjuuttoriarkkipiispaksi sekä Pessinuksen titulaariarkkipiispaksi 20. tammikuuta 1911. Piispaksi vihkiminen seurasi 29. tammikuuta. Pääkonsekraattorina toimi Rafael Merry del Val y Zulueta, jota avustivat Domenico Taccone-Gallucci ja Uberto Maria Fiodo.


title: Antun Bauer

text: Bauerista tuli 26. huhtikuuta 1914 Zagrebin arkkipiispa, jona hän toimi, kunnes kuoli 81-vuotiaana virassa.


title: Anton Bauer

text: Anton Bauer voi tarkoittaa seuraavia henkilöitä:


title: Gerd Dicke

text: Ernst Franz Gerd Werner Dicke (s. 28. maaliskuuta 1928 Erfurt) on saksalainen roomalaiskatolinen piispa. Hänet vihittiin papiksi Aachenin hiippakuntaan 25. heinäkuuta 1952 ja nimitettiin sen vihkipiispaksi sekä Iria Flavian titulaaripiispaksi 16. helmikuuta 1970. Piispaksi vihkiminen seurasi 11. huhtikuuta. Pääkonsekraattorina toimi Johannes Pohlschneider, jota avustivat Joseph Ludwig Buchkremer ja Willem Petrus Bartholomaeus Cobben.


title: Gerd Dicke

text: Dicke jäi eläkkeelle 21. marraskuuta 2003.


title: Eduard Schick

text: Eduard Schick (23. helmikuuta 1906 – 20. marraskuuta 2000) oli saksalainen roomalaiskatolinen piispa. Hänet vihittiin papiksi Fuldan hiippakuntaan 22. joulukuuta 1928 ja nimitettiin sen vihkipiispaksi sekä Aradin titulaaripiispaksi 14. huhtikuuta 1962. Piispaksi vihkiminen seurasi 11. toukokuuta. Pääkonsekraattorina toimi Adolf Bolte, jota avustivat Wilhelm Kempf ja Joseph Maria Reuß.


title: Eduard Schick

text: Schick sai 18. joulukuuta 1974 nimityksen Fuldan piispaksi, jonka virkaan hänet asetettiin 12. tammikuuta 1975. Hän jäi eläkkeelle 1. heinäkuuta 1982.


title: Eduard Schick

text: Schick osallistui Vatikaanin toiseen kirkolliskokoukseen.


title: Highway Don’t Care

text: Highway Don’t Care on amerikkalaisen countrymusiikki-artisti Tim McGraw’n levyttämä kappale, joka sisältää myös countrypop-artisti Taylor Swiftin laulua. Se julkaistiin maaliskuussa 2013 kolmantena singlenä McGraw’n ensimmäiseltä Big Machine Recordsin tuottamalta albumilta, Two Lanes of Freedomilta. Kappaleen sanoittivat Mark Irwin, Josh Kear ja Brad ja Brett Warren. Keith Urban soittaa kappaleessa kitaraa. McGraw ja Swift äänittivät omat osuutensa kappaleesta erikseen.


title: Rolfosteus

text: Rolfosteus canningensis on sukupuuttoon kuollut panssarihai. Sillä ei ollut hampaita, mutta sillä oli sarveislevyjä suussa ja se oli noin 15 cm pitkä. Se eli Länsi-Australiassa 380 miljoonaa vuotta sitten.


title: M/S Stena Germanica

text: M/S Stena Germanica voi viitata seuraaviin asioihin:


title: Kasimir Felix von Badeni

text: Kasimir Felix von Badeni (; 14. lokakuuta 1846 Surochów, Galitsia – 9. heinäkuuta 1909 lähellä Krasnea) oli puolalaissyntyinen itävaltalainen kreivi ja valtiomies, joka toimi Itävallan pääministerinä vuosina 1895–1897. Hänen tšekkinationalisteille tekemänsä myönnytykset johtivat saksankielisen väestön jyrkkään vastareaktioon.


title: Kasimir Felix von Badeni

text: Badeni syntyi rikkaaseen galitsialaiseen maanomistajasukuun. Hän opiskeli lakia Krakovan yliopistossa ja aloitti virkauransa Itävallan sisäministeriössä vuonna 1866. Hän toimi vuodesta 1879 ja vuodesta 1888 Galitsian kuvernöörinä, jolloin saavutti maineen ankarana vallankäyttäjänä. Badeni nimitettiin vuonna 1895 Itävalta-Unkarin itävaltalaisen puoliskon pää- ja sisäministeriksi armeijan tukemana. Hänen hallituksensa sai selvitettäväkseen vaikeat kiistat äänioikeuden laajentamisesta sekä tšekin ja saksan kielten aseman määrittelystä Böömissä. Toukokuussa 1896 Badenin hallitus sai vietyä läpi äänioikeusuudistuksen, joka toi äänioikeuden kaikille vähintään viiden guldenin verran veroa maksaville yli 24-vuotiaille miehille. Äänioikeuden laajentaminen hyödytti vaaleissa varsinkin kansallismielisiä nuortšekkiläisiä, kroaatteja ja sosialisteja.


title: Kasimir Felix von Badeni

text: Badeni yritti hillitä kiihkeimpiä nationalisteja ja hänen suosituksestaan keisari Frans Joosef I lykkäsi kolmesti antisemitistinä tunnetun Karl Luegerin nimitystä Wienin pormestariksi. Tyydyttääkseen nuortšekkiläisten vaatimuksia Badenin hallitus antoi huhtikuussa 1897 määräyksen, jolla tšekin kielestä tehtiin Böömissä ja Määrissä hallinnon sisäinen kieli. Tämä olisi pakottanut Böömin ja Määrin saksankieliset virkamiehet oppimaan tšekkiä tai vaihtoehtoisesti jättämään tehtävänsä. Seurauksena oli saksankielisten nationalistien protestiaalto sekä kaduilla että parlamentissa. Varsinkin Georg von Schönererin johtama Kansallispuolue protestoi ja kesäkuussa 1897 Baden joutui keskeyttämään parlamentin eli valtakunnanneuvoston ("Reichsrat") istuntokauden. Kutsuessaan valtakunnanneuvoston syyskuussa uudelleen koolle vahvistamaan vuoden 1867 kompromissin uusimisen Badenin hallitus sääti niin sanotut Falkenhaynin lait, joiden tarkoituksena oli estää parlamentin työn vaikeuttaminen. Marraskuussa eräitä edustajia erotettiin neuvostosta näiden lakien perusteella, mikä johti suuriin joukkomielenosoituksiin Wienissä. Grazissa syntyi jopa väkivaltainen yhteenotto mielenosoittajien ja sotilaiden välillä. Wienin pormestariksi nimitetty Lueger vaati Badenin eroa tai muuten vallankumous uhkaisi. Keisari hyväksyi Badenin eron 28. marraskuuta.


title: Paul Gautsch von Frankenthurn

text: Paul Gautsch von Frankenthurn (26. helmikuuta 1851 Döbling – 20. huhtikuuta 1918 Wien) oli itävaltalainen valtiomies, joka toimi kolmesti Itävallan pääministerinä vuosina 1897–1898, 1904–1906 ja 1911.


title: Paul Gautsch von Frankenthurn

text: Gautsch von Frankenthurn opiskeli Wienin yliopistossa ja aloitti uransa vuonna 1874 Itävallan opetusministeriössä. Hän toimi opetusministerinä 1885–1893 Eduard Taaffen ja 1895–1897 Kasimir Badenin hallituksessa. Hän sai 1890 paronin aatelisarvon ja 1895 elinikäisen jäsenyyden parlamentin ylähuoneessa. Gautsch von Fankenthurn nimitettiin Badenin eron jälkeen uudeksi pääministeriksi marraskuussa 1897, mutta epäonnistuttuaan Böömin kielilainsäädännön uudistamisessa hän erosi jo seuraavan vuoden maaliskuussa. Sen jälkeen hän toimi valtion tiliviraston päällikkönä, kunnes hänet kutsuttiin uudelleen pääministeriksi 1. tammikuuta 1905. Gautschin toinen hallitus esitti yleisen äänioikeuden käyttöönottoa, mikä herätti vastustusta etuoikeutetuissa säädyissä. Tämä johti hallituksen kaatumiseen huhtikuussa 1906, mutta alullepantu äänioikeusreformi toteutui kaikesta huolimatta seuraavana vuonna. Gautsch von Frankenthurmin kolmas pääministerikausi vuonna 1911 jäi vain muutaman kuukauden mittaiseksi.


title: Josef Anton Salzmann

text: Josef Anton Salzmann (25. huhtikuuta 1780 Luzern – 23. huhtikuuta 1854) oli sveitsiläinen roomalaiskatolinen piispa. Hänet vihittiin papiksi Konstanzin hiippakuntaan 11. huhtikuuta 1803 ja valittiin Baselin hiippakunnan johtoon 10. joulukuuta 1828. Pietro Ostini konsekroi Salzmannin 26. heinäkuuta 1829 Pierre-Tobie Yennin avustamana.


title: Josef Anton Salzmann

text: Salzmann kuoli 73-vuotiaana virassa.


title: Franz von Thun und Hohenstein

text: Franz Anton von Thun und Hohenstein (2. syyskuuta 1847 Tetschen (nyk. Děčín), Böömi – 1. marraskuuta 1916 Tetschen) oli itävaltalainen ruhtinas ja valtiomies, joka toimi Itävallan pääministerinä vuosina 1898–1899.


title: Franz von Thun und Hohenstein

text: Franz von Thun und Hohensteinin isä oli diplomaattina toiminut kreivi Friedrich von Thun und Hohenstein. Thun und Hohenstein oli vuodesta 1881 Itävallan valtakunnanneuvoston ylähuoneen jäsen ja vuodesta 1883 Böömin maapäivien puheenjohtaja. Hän toimi Böömin kuvernöörinä 1889–1895 sekä 1911–1915 ja oli ministerinä toimineen setänsä Leo von Thun und Hohensteinin tavoin suhteellisen myötämielinen tšekkejä kohtaan. Hän kannatti kompromissia tšekkien ja Böömin saksalaisten välillä, mutta jyrkkää nationalismia edustanut nuortšekkiläinen puolue hankaloitti hänen asemaansa ja pakotti hänet eroamaan vuonna 1895. Thun und Hohensteinin lyhytikäinen hallitus puolestaan kaatui saksalaisnationalistien vastustukseen. Se sai kuitenkin neuvoteltua uusiksi kompromissisopimuksen Unkarin kanssa. Thun und Hohenstein sai vuonna 1911 ruhtinaan aatelisarvon.


title: P-Diklooribentseeni

text: p-Diklooribentseeni eli 1,4-diklooribentseeni (CHCl) on bentseenin kloorattu johdannainen. Yhdistettä käytetään teollisuudessa liuottimena, orgaanisten synteesien lähtöaineena ja koimyrkkynä naftaleenin sijasta. p-Diklooribentseeni on o- ja m-diklooribentseenien isomeeri.


title: P-Diklooribentseeni

text: Huoneenlämpötilassa p-diklooribentseeni on valkoisia voimakkaanhajuisia kiteitä. Yhdiste ei käytännöllisesti katsoen liukene veteen, mutta liukenee paremmin orgaanisiin liuottimiin, kuten etanoliin ja bentseeniin. p-Diklooribentseeni on ärsyttävä yhdiste, joka hengitettynä aiheuttaa päänsärkyä, pahoinvointia ja hengenahdistusta. Se saattaa olla karsinogeeninen aine.


title: P-Diklooribentseeni

text: p-Diklooribentseeniä syntyy klooribentseenin valmistuksen sivutuotteena kloorattaessa bentseeniä. Sitä ja sen isomeerejä syntyy pääasiallisina tuotteina käytettäessä kahta ekvivalenttia klooria yhtä bentseeniekvivalenttia kohden. Katalyyttinä reaktiossa käytetään tyypillisesti rauta(III)kloridia ja rikkimonokloridia. Näin syntyy seos, joka sisältää noin 75 % p-diklooribentseeniä, 25 % o-diklooribentseeniä ja vain hyvin vähäisiä määriä m-isomeeriä. Näistä o-diklooribentseeni voidaan erottaa tislaamalla ja p-diklooribentseeni erotetaan m-diklooribentseenistä kiteyttämällä.


title: P-Diklooribentseeni

text: p-Diklooribentseeniä käytetään hajusteissa, liuottimena, desinfiointiaineena ja koiden karkotukseen. Kasvava käyttötarkoitus on lämpöä kestävien poly(p-fenyleenisulfidi)polymeerien valmistus. Yhdistettä käytetään väriaineiden, hyönteismyrkkyjen ja muiden kemikaalien tuotantoon ja siitä valmistetaan muun muassa 1,2,4-triklooribentseeniä ja 2,5-dikloorinitrobentseeniä.


title: Erica Hjerpe

text: Erica Louise Hjerpe (s. 20. elokuuta 1993 Mustasaari) on suomalainen seiväshyppääjä. Hänen seuransa on Vasa Idrottssällskap ja valmentajansa Mikael Westö.


title: Erica Hjerpe

text: Vuonna 2012 Hjerpe voitti 19-vuotiaiden suomenmestaruuden ja Pohjoismaiden mestaruuden. Vuonna 2013 hän voitti 22-vuotiaiden suomenmestaruuden ja aikuisten SM-pronssia Vaasan Kalevan kisoissa. Hän voitti SM-pronssia myös Porin Kalevan kisoissa 2015. Hänen ennätyksensä ulkona on 425 cm, jonka hän hyppäsi Lahdessa 14. kesäkuuta 2015.


title: Erica Hjerpe

text: Sisäratojen SM-kilpailuissa Hjerpe voitti 19-vuotiaiden mestaruuden vuonna 2012 ja 22-vuotiaiden mestaruuden vuonna 2013. Aikuisten hallikisoissa hän on saavuttanut hopeaa vuosina 2013 ja 2014. Sisäradoilla hänen ennätyksensä on Turussa 27. helmikuuta 2015 hypätty 423 cm.


title: Erica Hjerpe

text: Hjerpe opiskelee Svenska handelshögskolanissa.


title: Ernest von Koerber

text: Ernest von Koerber (6. marraskuuta 1850 Trento, Italia – 5. maaliskuuta 1919 Baden) oli itävaltalainen valtiomies, joka toimi Itävallan pääministerinä vuosina 1900–1904 ja 1916.


title: Ernest von Koerber

text: Koerber aloitti uransa virkamiehenä Itävallan kauppaministeriössä vuodesta 1874 ja kohosi 1893 osastopäälliköksi. Hänet nimitettiin 1895 valtionrautateiden päälliköksi,ja hän järjesti uudelleen maan rautatiehallinnon. Koerber toimi kauppaministerinä Gautsch von Frankenthurnin hallituksessa 1897–1898 ja sisäministerinä lyhyen aikaa syksyllä 1899. Hänet nimitettiin 18. tammikuuta 1900 Itävallan pääministeriksi maan kärsittyä pitkään lyhytikäisistä hallituksista. Koerber kokosi hallituksensa pääasiassa virkamiehistä ja keskittyi taloudellisiin ja hallinnollisiin uudistuksiin vältellen poliittisia kiistakysymyksiä. Hänen hallituksensa ei saanut tuekseen parlamentin enemmistöä, joten se joutui hallitsemaan poikkeussäädösten turvin. Koerber tuli kuitenkin suosituksi ja sai toteutetuksi suuren talouden uudistusohjelman, joka suosi kauppaa ja teollisuutta. Ohjelmalle saatiin neuvotelluksi myös parlamentin tuki. Lisäksi Koerberin hallitus lisäsi lehdistönvapautta. Samaan aikaan kansallisuusryhmien väliset ristiriidat kuitenkin pahenivat. Tšekkien ja saksankielisten väliset kiistat Böömissä johtivat viimein Koerberin hallituksen kaatumiseen vuonna 1904. Koerber toimi vielä ensimmäisen maailmansodan aikana Itävalta-Unkarin valtiovarainministerinä ja toistamiseen Itävallan pääministerinä lokakuusta joulukuuhun 1916.


title: Neil Robertson

text: Neil Robertson on seuraavien henkilöiden nimi:


title: Borgward

text: Borgward on saksalainen autovalmistaja. Alkuperäinen Borgward joka teki autoja merkeillä Borgward, Hansa, Goliath ja Lloyd perustettiin vuonna 1929 ja se meni konkurssiin 1961.


title: Borgward

text: Vuonna 2015 Borgward palasi automerkkinä Saksassa suunnitellulla ja Kiinassa valmistettavalla katumaasturi- tai crossover-mallilla, joka esiteltiin Frankfurtin autonäyttelyssä syyskuussa 2015 . Nykyään Borgward valmistaa kahta mallia, BX5:a ja BX7:ää.


title: Borgward

text: Borgwardin historia henkilöityy voimakkaasti Carl F. W. Borgwardiin. 1929 Wilhelm Tecklenborg ja Borgward ottivat haltuunsa velkaantuneen Hansa-Lloyd AG:n osake-enemmistön ja siirsivät yhtiön toiminnot uuden yrityksen, Hansa-Lloyd-Goliath Werke-Borgward & Tecklenborgin, nimiin. Nimessä esiintyvä Goliath oli Carl Borgwardin vuotta aiemmin perustama, kevyisiin kolmipyöräisiin erikoistunut yritys. Hansa-Lloydin vaikeudet johtuivat suuresta lamasta, joka tyrehdytti suurten, hintavien autojen kysynnän. Uusi johtoporras lakkauttikin niiden tuotannon saman tien. Hansan nimi säilyi vielä jonkin aikaa, kunnes siitä tuli ensin Hansa Borgward, sitten Borgward Hansa ja lopulta 2000-mallista ja vuodesta 1939 eteenpäin pelkkä Borgward.


title: Borgward

text: Sodan aikana Borgward-yhtymä teki natsien tarpeisiin kuorma-autoja. Sodan jälkeen 1945 amerikkalaiset vangitsivat Carl Borgwardin kahdeksi ja puoleksi vuodeksi. Vapautumisensa jälkeen hän pääsi takaisin nimeään kantavan yhtiön johtoon. Liittoutuneet säännöstelivät raaka-aineita, ja kaikille yhtiöille myönnettiin yhtä suuret kiintiöt. Kolminkertaistaakseen raaka-ainekiintiönsä Borgward pilkkoi yhtiönsä kolmeen osaan (Borgward, Lloyd ja Goliath).


title: Borgward

text: 1949 esitelty Borgward Hansa 1500 oli ensimmäinen aidosti uusi saksalainen auto sodan jälkeen. Muotoilullisesti kolmesta elementistä ("laatikosta") koostunut "ponttoonikori" oli selvästi aikaansa edellä.


title: Borgward

text: 1950-luvulla Borgward pyrki valtaamaan alaa kalliimpien autojen markkinoilta esittelemällä Hansa 2400 -mallin 1952. Hansa 2400 sai huonoa julkisuutta lehdistön moitittua sen jarruja, automaattivaihteistoa ja huonoa näkyvyyttä autosta ulos. Myynti ei vetänyt, ja esimerkiksi 1955 mallia meni kaupaksi vain 1032 kappaletta. Isabellan myynti sen sijaan veti, ja jo esittelyvuonna 1954 sitä myytiin yksitoistatuhatta kappaletta.


title: Borgward

text: Borgward P100 oli iso neliovinen sedan, joka esiteltiin Frankfurtin autonäyttelyssä loppuvuodesta 1959. Siinä oli kuusisylinterinen rivimoottori, joka tuotti 100 hv (74 kW). Huippunopeus oli 160 km/h. Autossa oli ilmajousitus. Borgward P100 -mallia valmistui 2 530 kappaletta 1959–1961.


title: Borgward

text: Muutamien mallien myynnin vetäessä hyvin rahaa valui kuitenkin useisiin sellaisiin projekteihin, jotka osoittautuivat lopulta tarpeettomiksi ja kalliiksi. Esimerkiksi helikopterihankkeisiin paloi paljon rahaa, mutta lopulta koko projekti pantiin jäihin. Borgward-yhtymän kulurakenne oli myös varsin hankala, sillä käytännön tasolla se koostui useammasta pienestä yrityksestä. Yhtymän neljällä automerkillä – Borgward, Hansa, Goliath ja Lloyd – ei juuri ollut yhteisiä komponentteja. Monien keskenäänkin kilpailevien mallien takia valmistusmäärät olivat liian pieniä ollakseen kannattavia. Lloyd Arabellaa myytiin tappiolla, ja lisäkustannuksia tuli myös mallin lastentaudeista, jotka johtivat takaisinkutsuihin.


title: Borgward

text: Vuonna 1960 Borgwardin amerikkalainen maahantuoja meni konkurssiin, ja jälleenmyyjät peruivat yli 9 000 tilausta. Der Spiegel julkaisi Borgward-yhtymän sisäisiä ongelmia käsittelevän 14-sivuisen artikkelin, mikä osaltaan vaikutti myynnin voimakkaaseen vähenemiseen. Vuonna 1961 näkyi jo valon pilkahdusta, mutta pankit eivät suostuneet lainaamaan yhtiön pelastamiseen tarvittavaa 10 miljoonaa D-markkaa. Käteisvarantojen puutteessa alihankkijat lopettivat toimitukset, ja tuotantolinjat pysähtyivät lopullisesti. Isabellan ja P100:n tuotantovälineet myytiin Meksikoon.


title: Borgward

text: Konkurssi oli hyvin kiistanalainen, sillä velkojille maksamisen jälkeen 1961 yhtiölle jäi käteisvaroja 4,5 miljoonan D-markan edestä. Jälkeenpäin 1965 Der Spiegel pohtikin konkurssin olleen täysin vältettävissä.


title: Borgward

text: Korpivaara Oy solmi Borgwardin kanssa autojen maahantuontisopimuksen toisen maailmansodan aikana vuonna 1940. Varsinainen maahantuonti pääsi alkamaan vasta 1950-luvun alkuvuosina, jolloin tuotiin jonkin verran Borgward Hansa -henkilöautoja. Merkkinä Borgward oli Suomessa kuitenkin tutumpi kuorma-autona. Suosituimmaksi Borgward-henkilöautoksi tuli keskikokoinen Isabella, jonka yleistymistä kuitenkin haittasi autojen tuontisäännöstely. Enimmillään Borgward-henkilöautoja oli rekisterissä runsaat 700 kappaletta. Borgward P100 esiteltiin Helsingin autonäyttelyssä vuonna 1960 ja myös se herätti suurta kiinnostusta. Henkilöautojen tuontisäännöstelyn päätyttyä vuonna 1962 Borgward oli jo poistunut Suomen automarkkinoilta. Viimeisenä myyntivuonna 1961 Borgward Isabella maksoi 1 020 000 markkaa (vuoden 2005 rahassa 19 380 euroa) ja P100 1 855 000 markkaa (35 245 €). Samana vuonna esimerkiksi Volkswagen Kuplan hinta oli 610 000 markkaa (11 590 €).


title: Max Wladimir von Beck

text: Max Wladimir von Beck (6. syyskuuta 1854 Wien – 20. tammikuuta 1943 Wien) oli itävaltalainen paroni ja valtiomies, joka toimi Itävallan pääministerinä vuosina 1906–1908. Hänen hallituksensa toteutti miesten yleisen äänioikeuden vuonna 1907.


title: Max Wladimir von Beck

text: Beck aloititi virkamiesuransa vuonna 1876 ja palveli vuodesta 1880 Itävallan maatalousministeriössä, jossa hän kohosi vuonna 1900 osastopäälliköksi. Hän toimi myös kruununprinssi Frans Ferdinandin neuvonantajana. Tullessaan kesäkuussa 1906 Itävallan pääministeriksi Beck peri edeltävältä hallitukselta kaksi ongelmaa: kiistellyn äänioikeusreformin ja kriisiytyneet kauppaneuvottelut Unkarin kanssa. Beck hallitus antoi joulukuussa 1906 lakiesityksen, joka takasi valtakunnanneuvoston ("Reichsrat") vaaleissa miehille yleisen äänioikeuden ja eri kansallisuusryhmille suhteellisen edustuksen. Keisari vahvisti lain tammikuussa, ja ensimmäiset sen mukaiset vaalit pidettiin myöhemmin samana vuonna. Beckin hallitus jatkoi vallassa myös vaalien jälkeen. Se nojasi pääasiassa konservatiivisten puolueiden tukeen. Beckin hallitus laajensi myös sosiaalivakuutusta ja kansallisti rautateitä. Beck menetti Frans Ferdinandin tuen vastustettuaan Bosnia-Hertsegovinan liittämistä Itävalta-Unkariin. Hän joutui eroamaan pääministerin tehtävistä 15. marraskuuta 1908.


title: Pierre Warin

text: Pierre Warin (s. 15. kesäkuuta 1948 Rocourt) on belgialainen roomalaiskatolinen piispa. Hänet vihittiin papiksi Liègen hiippakuntaan 23. joulukuuta 1972 ja nimitettiin Namurin hiippakunnan vihkipiispaksi sekä Tongresin titulaaripiispaksi 8. heinäkuuta 2004. Piispaksi vihkiminen seurasi 26. syyskuuta. Pääkonsekraattorina toimi André-Joseph Léonard, jota avustivat Aloysius Jousten ja Guy Harpigny.


title: Nikon D7000

text: Nikon D7000 on japanilaisen kameravalmistaja Nikonin 15. syyskuuta 2010 julkaisema digitaalinen järjestelmäkamera. Kamerassa on 16,2 megapikselin DX-kokoinen kenno, joka vastaa APS-C:ä.


title: Nikon D7000

text: D7000 oli uusi harrastajille suunnattu tuote ja sijoittui tuotteiden Nikon D90:n ja Nikon D300s:n väliin.


title: Richard von Bienerth

text: Richard von Bienerth (vuodesta 1915 "von Bienerth-Schmerling"; 2. maaliskuuta 1863 Verona, Italia – 3. kesäkuuta 1918 Wien) oli itävaltalainen paroni ja virkamies, joka toimi Itävallan pääministerinä vuosina 1908–1911.


title: Richard von Bienerth

text: Bienerth työskenteli aluksi virkamiehenä Steiermarkin osavaltion hallinnossa, kunnes siirtyi vuonna 1886 Itävallan opetusministeriöön, jonka kansliapäälliköksi hän kohosi 1905. Samalla hänet nimitettiin keisarillisen valtaneuvoston jäseneksi. Bienerth toimi kesästä 1906 sisäministerinä Max von Beckin hallituksessa ja seurasi marraskuussa 1908 Beckiä pääministerinä. Bienerth pyrki sovittelemaan Böömin saksalaisten ja tšekkien tulehtuneita välejä alueellisen autonomian avulla, mutta ei saavuttanut tavoitettaan. Helmikuussa 1909 hän nimitti hallitukseen ministereiksi eri kansallisuuksien edustajia eli "landsmannministereitä". Vuoden 1911 vaalien jälkeen Bienerth ei saanut enää koottua enemmistöhallitusta ja erosi. Hän toimi sen jälkeen Ala-Itävallan statthalterina eli käskynhaltijana 1911–1915. Hänet korotettiin 1915 paronista kreiviksi.


title: Iiva

text: Iiva ("Iva annua") on Pohjois-Amerikassa laajalti luonnonvaraisena kasvava, asterikasvien heimoon kuuluva ruohovartinen kasvi. Manteren itäosissa sen muunnosta "Iva annua" var. "macrocarpa" on aikoinaan myös yleisesti viljelty.


title: Iiva

text: Arkeologisten todisteiden mukaan iiva on kurpitsan, auringonkukan ja savikan ohella Pohjois-Amerikan itäosien vanhimpia viljelyskasveja. Sitä alettiin viljellä syötävien siemenensä vuoksi jo ennen vuotta 1500 eaa.


title: Iiva

text: Iivan siemenet ovat hyvin ravitsevia, sillä niissä on 32 prosenttia proteiinia, huomattavasti enemmän kuin esimerkiksi vehnä tai maississa, ja myös noin 45 prosenttia öljyä.


title: Iiva

text: Viljelyskasvina iivalla oli kuitenkin myös useita huonoja puolia. Se aiheuttaa herkästi siitepölyallergiaa, ja se voi myös käsiteltäessä ärsyttää ihoa. Kasvilla on myös voimakas, monien mielestä vastenmielinen haju. Jared Diamondin mukaan nämä syyt vaikuttivatkin ratkaisevasti siihen, että iivaa lakattiin viljelemästä pian sen jälkeen, kun eräät Meksikosta peräisin olevat viljelyskasvit, erityisesti maissi ja pavut, olivat tulleet alueella tunnetuiksi ja maissista oli viimeisetään ajanlaskumme 900-luvulla kehittynyt alueen lyhyisiin kesiin sopeutuneita lajikkeita. Kun ensimmäiset eurooppalaiset 1500-luvulla saapuivat Pohjois-Amerikan itäosiin, oli iivan viljelystä jo kokonaan luovuttu.


title: Karl von Stürgkh

text: Karl von Stürgkh (30. lokakuuta 1859 Graz – 21. lokakuuta 1916 Wien) oli itävaltalainen kreivi ja poliitikko, joka toimi Itävallan pääministerinä vuosina 1911–1916. Hänen hallintonsa oli hyvin konservatiivinen ja autoritaarinen. Stürgkh kuoli salamurhan uhrina.


title: Karl von Stürgkh

text: Kreivi Stürgkh kuului ikivanhaan steiermarkilaiseen aatelissukuun. Hän valmistui vuonna 1881 lakimieheksi Grazin yliopistosta ja työskenteli sen jälkeen Grazissa hallintovirkamiehenä. Hän siirtyi 1886 Itävallan opetusministeriöön, jossa yleni 1894 ministerineuvokseksi. Hänet valittiin 1891 valtakunnanneuvoston ("reichsrat") alahuoneeseen eli edustajainkamariin, jossa hän kuului Verfassungstreuer Grossgrundbesitz -nimiseen suurmaanomistajien äärikonservatiiviseen puolueeseen. Stürgkh luopui virastaan ja edustajanpaikastaan 1895 protestina hallituksen päätökselle muuttaa Cillin saksalainen lukio sloveeninkieliseksi. Hän kuitenkin palasi edustajainkamariin jo 1897. Hän vastusti jyrkästi vuoden 1907 äänioikeusreformia.


title: Karl von Stürgkh

text: Stürgkh nimitettiin helmikuussa 1909 opetusministeriksi Richard von Bienerthin hallitukseen ja hän jatkoi tässä tehtävässä, kunnes hänet nimitettiin itse pääministeriksi 3. marraskuuta 1911. Hän kokosi hallituksensa virkamiehistä ja puolueettomista asiantuntijoista, joten varmistaakseen enemmistön tuen valtakunnanneuvostossa hän joutui tekemään lehmänkauppoja eri puolueryhmien kanssa. Stürgkhin hallitus sai vuosina 1912–1913 vietyä läpi asevoimien uudistusohjelman ja eräitä muita uudistuksia, mutta pääministerin suhteet parlamenttiin heikkenivät pian. Stürgkh ei kyennyt ratkaisemaan valtakunnan kansallisuusristiriitoja parlamentaarisin keinoin, joten hän hajotti parlamentin useita kertoja. Hän hajotti Böömin maapäivät pysyvästi vuonna 1913 ja koko valtakunnanneuvoston maaliskuussa 1914, minkä jälkeen hän johti Itävaltaa poikkeussäädösten turvin.


title: Karl von Stürgkh

text: Stürgkh kannatti heinäkuussa 1914 sodan aloittamista Serbiaa vastaan ja kieltäytyi kutsumasta parlamenttia uudelleen koolle. Varsinkin maailmansodan aikana hän sai paljon vihollisia vähemmistökansallisuuksien edustajista ja sensuurin vastustajista. Häntä syytettiin myös kotirintaman elintarvikepulasta ja hänestä tuli monien silmissä tehottoman autoritaarisen hallinnon kasvot. Sosiaalidemokraatti Friedrich Adler ampui hänet wieniläisen hotellin ravintolassa lokakuussa 1916. Adler sai kuolemantuomion, mutta sen toimeenpano lykkääntyi ja hänet armahdettiin sodan päätyttyä.


title: Aloys Jousten

text: Aloys(ius) Jousten (s. 2. marraskuuta 1937 Sankt Vith) on belgialainen roomalaiskatolinen piispa. Hänet vihittiin papiksi Liègen hiippakuntaan 8. heinäkuuta 1962 ja nimitettiin sen johtoon 9. toukokuuta 2001. Piispaksi vihkiminen seurasi 3. kesäkuuta. Pääkonsekraattorina toimi Godfried Danneels, jota avustivat Pier Luigi Celata, Albert Jean Charles Ghislain Houssiau, Guillaume Marie van Zuylen ja Paul Schruers.


title: Aloys Jousten

text: Jousten jäi eläkkeelle 31. toukokuuta 2013.


title: Paul Schruers

text: Paul Schruers (25. lokakuuta 1929 Hasselt – 24. elokuuta 2008) oli belgialainen roomalaiskatolinen piispa. Hänet vihittiin papiksi 8. joulukuuta 1954 ja nimitettiin Hasseltin hiippakunnan vihkipiispaksi sekä Slebten titulaaripiispaksi 25. huhtikuuta 1970. Piispaksi vihkiminen seurasi 31. toukokuuta. Pääkonsekraattorina toimi Jozef-Maria Heuschen, jota avustivat Guillaume Marie van Zuylen ja Jules Victor Daem.


title: Paul Schruers

text: Schruers sai 12. syyskuuta 1972 nimityksen Hasseltin koadjuuttoripiispaksi, ja 15. joulukuuta 1989 hänestä tuli sen piispa. Hän jäi eläkkeelle 75-vuotispäivänään 25. lokakuuta 2004.


Luettelo Neuvostoliiton ja Venäjän laivastojen sukellusveneluokista listaa Venäjän tasavallan ja sitä edeltäneiden Venäjän keisarikunnan ja Neuvostoliiton laivastojen sukellusveneluokat. Neuvostoliiton laivaston sukellusveneet valmistettiin numeroituina projekteina, jotka toisinaan nimettiin. Kylmän sodan aikana Nato antoi kullekin näin muodostuneelle "luokalle" raportointinimen, jotka perustuivat osittain epätäsmällisiin tiedustelutietoihin.NATO-koodinimet lainausmerkeissä


Luettelo Yhdysvaltain laivaston sukellusveneluokista listaa Yhdysvaltain laivaston sukellusveneluokat alkaen ensimmäisistä ennen ensimmäistä maailmansotaa valmistetuista aina viimeisimpään valmisteilla olevaan Virginia-luokkaan. Yhdysvaltain laivaston sukellusveneet on valmistettu luokittain eli samansuunnitelman mukaisesti on valmistettu useita aluksia. Pienet vaihtelut parannuksia toteutettaessa suunnitelmiin, joten luokkien myöhäisemmät alukset saattoivat olla parempia kuin edeltäjänsä. Samoin veneitä muokattiin palvelusaikana toisinaan jopa merkittävästi, mikä aiheutti poikkeamia luokkien yleiseen linjaan. Kaikesta huolimatta luokan alukset muistuttivat havaittavasti toisiaan.Veneiden nimissä SS on hyökkäyssukellusvene, SSG risteilyohjussukellusvene, SSB ballistinen ohjussukellusvene ("Boomer"), N tarkoittaa ydinkäyttöistä (nuclear).


title: José Aparecido Gonçalves de Almeida

text: José Aparecido Gonçalves de Almeida (s. 21. heinäkuuta 1960 Ourinhos) on brasilialainen roomalaiskatolinen piispa. Hänet vihittiin papiksi 21. joulukuuta 1986 ja nimitettiin Brasílian arkkihiippakunnan vihkipiispaksi sekä Eneran titulaaripiispaksi 8. toukokuuta 2013. Piispaksi vihkiminen seurasi 13. heinäkuuta. Pääkonsekraattorina toimi Sérgio da Rocha, jota avustivat Fernando Antônio Figueiredo ja Juan Ignacio Arrieta Ochoa de Chinchetru.


title: Guy Harpigny

text: Guy Harpigny (s. 13. huhtikuuta 1948 Luttre) on belgialainen roomalaiskatolinen piispa. Hänet vihittiin papiksi Tournain hiippakuntaan 7. heinäkuuta 1973 ja nimitettiin sen johtoon 22. toukokuuta 2003. Piispaksi vihkiminen seurasi 7. syyskuuta. Pääkonsekraattorina toimi Godfried Danneels, jota avustivat Paul Schruers ja André-Joseph Léonard.


title: Pier Giacomo Grampa

text: Pier Giacomo Grampa (s. 28. lokakuuta 1936 Busto Arsizio) on sveitsiläinen roomalaiskatolinen piispa. Hänet vihki papiksi Angelo Giuseppe Jelmini 6. joulukuuta 1959. Hänet nimitettiin Luganon hiippakunnan johtoon 18. joulukuuta 2003, ja piispaksi vihkiminen seurasi 25. tammikuuta 2004. Pääkonsekraattorina toimi Pier Giacomo De Nicolò, jota avustivat Ernesto Togni ja Amédée Grab.


title: Sysilatikka

text: Sysilatikka eli savulatikka ("Aradus aterrimus") on latikoihin kuuluva ludelaji. Suomen lajiston uhanalaisarvioinnissa 2010 se on luokiteltu alueellisesti hävinneeksi (RE).


title: Sysilatikka

text: Muiden latikoiden tapaan sysilatikka on leveä ja erittäin litteä lude, jonka pinta on lähes karvaton ja nystermien peittämä. Peitinsiipien kärkikalvossa on siipisuonia ja selän keskellä näkyvä pikkukilpi on teräväkärkisen kolmiomainen. Sysilatikan peitinsiivet ovat kärkikalvoa myöten yksivärisen mustat ja etuselän kulmat ovat pyöristyneesti ulkonevat. Tuntosarvien toinen jaoke on tasaisesti kärkeä kohti paksuuntuva ja eläimen päätä lyhyempi. Ruumiin pituus on 5,0–6,8 mm.


title: Sysilatikka

text: Lajin levinneisyys ulottuu Keski-Euroopasta ja Skandinavian eteläosista Keski-Aasian ja Siperina poikki Venäjän kaukoitään, joskin lajia tavataan koko esiintymisalueellaan vain harvoin. Suomessa lajista on tehty vain kaksi havaintoa, joista toisen sijainti on määrittelemätön ja viimeisin havainto on Pohjois-Karjalan Kontiolahdella 1800-luvun lopulta.


title: Sysilatikka

text: Keski-Euroopassa sysilatikka elää kuolleilla tammilla, kastanjoilla sekä muilla puilla, joita vyökäävät ("Trametes") ovat lahottaneet. Sitä tavataan myös metsäpalojen polttamilla kuusilla ja männyillä. Suomessa sitä on pidetty metsäpaloalueiden lajina, mutta havaintojen vähäisyyden vuoksi elinympäristövaatimukset ovat käytännössä tuntemattomat. Ruotsissa löytö Gotlannin Fåröltä, kaukana mantereelta, viittaa lajin kykyyn tarvittaessa lentää pitkiäkin matkoja.


title: Sysilatikka

text: Suomen lajistosta sysilatikka on luokiteltu hävinneeksi vuosien 1985, 1992, 2000 ja 2010 uhanalaisarvioinneissa. Ruotsissa laji on äärimmäisen uhanalainen.


title: François Buisseret

text: François Buisseret (1549 – 2. toukokuuta 1615) oli belgialainen roomalaiskatolinen arkkipiispa. Hänet nimitettiin Namurin hiippakunnan johtoon 3. joulukuuta 1601, ja piispaksi vihkiminen seurasi 10. helmikuuta 1602. Hän sai 9. helmikuuta 1615 nimityksen Cambrain arkkipiispaksi, jonka virkaan hänet asetettiin 24. maaliskuuta. Hän kuoli saman vuoden toukokuussa virassa. Tarkalleen vuoden kuluttua tästä hänen seuraajakseen nimitettiin François van der Burch.


title: Turkkilainen keittiö

text: Turkkilainen keittiö hyödyntää monipuolisesti Turkin Välimeren-rannikon viljavien maanviljelysmaiden, maan keskiosien karujen lampaan- ja karjanhoitoalueiden sekä maata kolmelta suunnalta ympäröivien merien antimia. Turkin ruokakulttuurissa on aasialainen leima, mutta sen ruokaperinne on samalla ainutlaatuinen. Turkkilaisen keittiön kolme perusraaka-ainetta ovat ohueksi kaulittu filo-taikina ("yufka"), keitetyistä jyvistä valmistettu kuiva ja rouhittu vehnä eli "bulgur" sekä riisi.


title: Turkkilainen keittiö

text: Turkkilaisen aterian alkupaloja ovat pikkuherkut, "mezet". Niihin sisältyy monipuolisesti turkkilaisen keittiön antimia kasviksista juustoon, kalaan ja lihaan.


title: Turkkilainen keittiö

text: Lihaa arvostetaan Turkissa erittäin paljon, lukuun ottamatta sianlihaa ja veriruokia, joiden syömisen Koraani kieltää islaminuskoisilta turkkilaisilta. Erityisen suosittua Turkissa on lampaan- ja karitsanliha, ja myös sisäelimiä syödään paljon. Leikatut lihanpalat tunnetaan nimellä "kebap", ja ne voidaan valmistaa usein eri tavoin, kuten vartaassa grillaamalla vihannesten kanssa ("şiş kebap"). Liharuokien lisukkeena syödään runsaasti erilaisia kasviksia, ja öljyn kanssa valmistetut pelkät kasvisruoatkin ovat suosittuja kylminä alkuruokina tai väliruokina. Talvisin Turkissa syödään paljon säilöttyjä kasviksia. Kastikkeena Turkissa käytetään usein jogurttia, joka tehdään yleensä itse.


title: Turkkilainen keittiö

text: Turkin suosituimpia kaloja on sardelli, jota saadaan Mustaltamereltä. Myös sampea syödään paljon, samoin kuin äyriäisiä ja simpukoita. Egeanmerestä saadaan pagellia, kalmaria, tonnikalaa ja monia muitakin kaloja. Etenkin Istanbul ja İzmir tunnetaan hyvistä kalavesistään. Turkkilaisilla on yleensä tapana valmistaa kala mahdollisimman yksinkertaisesti, jotta sen maku ei kärsisi.


title: Turkkilainen keittiö

text: Turkkilainen litteä happamaton leipä oli tärkeä osa jo maan muinaisten paimentolaisheimojen ja 1000–1200-lukujen seldžukkien ruokavaliota. Turkin tyypillisin leipä on hiivaleipä "pide", jota syödään vain ramadanin aikana auringonlaskun jälkeen.


title: Turkkilainen keittiö

text: Turkin kansallisruoka on filo-taikinasta valmistettu leivonnainen "baklava". Muita tunnettuja makeita herkkuja ovat "halva", joka on seesamitahnasta, hunajasta ja pistaasipähkinöistä valmistettu makeinen, "lokum", joka on sokerista tai hunajasta, pähkinöistä ja riisijauhoista valmistettu herkku, sekä "şekerpare", jota valmistetaan mannasuurimoista ja manteleista.


title: Turkkilainen keittiö

text: Maan tunnetuin juoma on anisviina raki, jota nautitaan sekä ruokajuomana että sellaisenaan. Erityisen suosittu juoma on rakin ja veden sekoitus, maitomainen "aslan sütü". Teetä juodaan myös paljon, ja sitä kasvatetaan maan kosteilla koilliskulmilla. Teetä nautitaan Turkissa kaikenlaisissa arkipäiväisissä ja tärkeämmissä tilaisuuksissa, ja turkkilainen teehuone on miesten tärkeä tapaamispaikka. Myös kahvilla on Turkissa pitkät perinteet: turkkilaiset levittivät Arabiasta omaksumaansa kahvikulttuuria 1500-luvulla ympäri Lähi-itää uusia maita vallatessaan, ja pääkaupunkiin Konstantinopoliin syntyi runsaasti ylellisiä kahvihuoneita.


title: Tilamusiikki

text: Tilamusiikki () tarkoittaa sävellysteoksia ja musiikkiesityksiä, joissa tilaa hyödynnetään toisin kuin tavanomaisessa konserttitilanteessa. Tilamusiikin käsite esiintyi ensimmäisen kerran saksan kielessä vuonna 1928.


title: Tilamusiikki

text:
Ilmiönä tilamusiikki lienee yhtä vanha kuin säveltaide. Varhaisia esimerkkejä tilan hyödyntämisestä ovat antifonit ja kulkueet sekä renessanssin monikuoroisuus (mm. Giovanni Gabrieli). Tilankäytön merkitys väheni varhaisbarokin jälkeen, mutta 1800-luvun musiikissa tilaa alettiin hyödyntää dramaattisiin tarkoituksiin. Esiintyjiä sijoitettiin konsertti- tai oopperasalin ulkopuolelle muiden muassa Hector Berliozin ja Gustav Mahlerin sävellyksissä. Eräänlaisena 1800-luvun huipentumana voidaan pitää Richard Wagnerin "Parsifalia", jossa esiintyjiä on sijoitettu eri tasoille.
Silti näissäkin teoksissa orkesteri soittaa yhtenäisenä ryhmänä yleisön edessä.


title: Tilamusiikki

text:
Yhdysvaltalainen Charles Ives oli ensimmäisiä, jotka hajottivat koko esittäjistön: teoksessa "The Unanswered Question" (1908) kolme soittajaryhmää on sijoitettu niin etteivät ne näe toisiaan, ja jouset soittavat lavasteiden tai lavan takana. Ivesin kokeiluja jatkoi Henry Brant.
Euroopassa tilakokeiluja alettiin harrastaa erityisesti elektronisessa musiikissa. Karlheinz Stockhausenin nauhateos "Nuorukaisten laulu" (1955–1956) hyödyntää 5-kanavaista tilaäänentoistoa, ja orkesteriteoksessa "Ryhmiä" (1955–1957) on kolme orkesteria ja kolme kapellimestaria. Äärimmilleen Stockhausen vei tilankäytön "Helikopterijousikvartetossaan" vuonna 1995.


title: Tilamusiikki

text: Muista elektronimusiikkiteoksista voidaan mainita Edgard Varèsen "Elektroninen runoelma" ("Poème électronique") vuoden 1958 maailmannäyttelyn Philips-paviljonkiin.


title: Tilamusiikki

text: Varhaisiin suomalaisiin tilamusiikkiteoksiin kuuluu Henrik Otto Donnerin "Ideogramme II" (1963), joka luotiin ”Suomi rakentaa” -näyttelyä varten Helsingin Taidehalliin. Soittajat oli sijoitettu viiteen saliin, joissa yleisö saattoi liikkua vapaasti musiikin aikana. Esimerkkejä löytyy myös Kalevi Ahon tuotannosta: "Pergamon" (1990) on sävelletty Helsingin yliopiston päärakennuksen suureen juhlasaliin neljälle orkesteriryhmälle, neljälle kertojalle ja sähköuruille, ja teoksen keskeisenä lähtökohtana oli salin muoto ja akustiikka; Ahon 12. sinfonia "Luosto" (2003) on sävelletty ulkoilmaesitystä varten Luostotunturin luonnonakustiikkaan.


title: Kirjosarvilatikka

text: Kirjosarvilatikka eli nokilatikka ("Aradus annulicornis") on harvinainen, latikoihin kuuluva ludelaji. Suomen lajiston uhanalaisarvioinnissa 2010 se on luokiteltu alueellisesti hävinneeksi (RE).


title: Kirjosarvilatikka

text: Kirjosarvilatikan ruumiin pituus on 8,5–9,9 mm. Se on sukulaistensa tapaan hyvin litteä, tummanruskea, lähes karvaton ja pinnaltaan epätasainen lude. Peitinsiipien kärkikalvossa erottuu siipisuonia ja keskiselän kilpi on muodoltaan kolmiomainen. Olennaiset lajituntomerkit liittyvät tuntosarviin, jotka ovat veraten pitkät ja hoikat. Niiden tyvestä lukien toinen jaoke levenee selvästi kärkeä kohti ja on pitempi kuin kaksi seuraavaa jaoketta yhteensä. Lisäksi tuntosarvien kolmas jaoke on kokonaan selvästi muuta tuntosarvea vaaleampi.


title: Kirjosarvilatikka

text: Myös kulolatikalla ("Aradus signaticornis") ja ruskolatikalla ("Aradus obtectus") on tuntosarvissaan ainakin osittain muuta sarvea vaaleampi jaoke.


title: Kirjosarvilatikka

text: Lajin levinneisyys ulottuu Itä- ja Pohjois-Euroopasta Venäjän itäosiin. Euroopassa se on ilmoitettu ainoastaan Suomesta, Ukrainasta ja Venäjältä. Suomessa kirjosarvilatikka on tavattu vain kaksi kertaa Yläneeltä. Löydöistä uudempi on vuodelta 1863.


title: Kirjosarvilatikka

text: Kirjosarvilatikan elintavoista tiedetään hyvin vähän. Laji elää metsäpalojen polttamilla havupuilla.


title: Kirjosarvilatikka

text: Suomen lajistosta kirjosarvilatikka on luokiteltu hävinneeksi vuosien 1985, 1992, 2000 ja 2010 uhanalaisarvioinneissa.


title: Bojan Jokić

text: Bojan Jokić (s. 17. toukokuuta 1986 Kranj, Slovenia) on slovenialainen jalkapalloilija. Jokić edustaa Englannin mestaruussarjassa pelaavaa Nottingham Forestia, jossa hän on lainassa Espanjan Primera Divisiónissa pelaavasta Villarrealista. Pelipaikaltaan hän on vasen laitapuolustaja.


title: Miko Mission

text:
Miko Mission (Pier Michele Bozzetti) on italialainen diskoartisti,
joka on tuottanut myös poppia ja eurodancea. Hän nousi suosionsa huipulle kappaleella "How Old Are You?".


title: Lastenkamarikonsertit

text: Lastenkamarikonsertit tarkoittavat nykymusiikkikonsertteja, joita Suomen Musiikkinuoriso ry järjesti vuosina 1962–1963 Helsingissä ja Jyväskylässä. Konsertit saivat lisänimensä säveltäjä Nils-Eric Ringbomin kielteisestä konserttiarvostelusta, jonka mukaan ensimmäisen konsertin lopputuloksena oli vain ”hillitöntä ja tarkoituksetonta lastenkamarimekkalaa”.


title: Lastenkamarikonsertit

text: Suomen Musiikkinuoriso ry oli perustettu vuonna 1957 edistämään nuorten säveltäjien toimintaa. Yhdistys järjesti aluksi äänilevykonsertteja, ja ensimmäinen varsinainen konsertti järjestettiin 2. joulukuuta 1962, ja ohjelmassa oli sekä ulkomaista että kotimaista nykymusiikkia: Folke Raben teoksia, John Cagen "4′33″" sekä Erkki Salmenhaaran "Suoni successivi I", Henrik Otto Donnerin "Ideogramme I" ja Kari Rydmanin "Sonata I". Musiikkiesityksissä tavoiteltiin erikoisia tehoja mm. potkimalla pianoa, särkemällä olutpulloja ja heittelemällä herneitä. Donnerin teoksessa 12 matkaradiota loi taustahälyä muusikoiden lyhyille repliikeille. Yleisön ja lehdistön mielenkiinto oli suurta.


title: Lastenkamarikonsertit

text: Lastenkamarikonserttien arvostelut jakaantuivat kahteen leiriin: nykymusiikista kiinnostuneet (esimerkiksi Erik Bergman, Seppo Heikinheimo, Ilkka Oramo ja Martti Vuorenjuuri) arvioivat niitä myönteisesti, jopa innostuneesti, ja pitivät kokeilevuutta tarpeellisena, kun taas vanhemman polven edustajat (esimerkiksi Einar Englund, Joonas Kokkonen, Taneli Kuusisto ja Nils-Eric Ringbom) päätyivät kielteisiin näkemyksiin ja pitivät konsertteja sensaationtavoitteluna ja jopa osoituksena nykymusiikin kriisistä ja rappiosta.


title: Lastenkamarikonsertit

text: Nils-Eric Ringbomin arvostelun jälkeen konserteille annettiin nimeksi "Lastenkamarikonsertit". Näitä konsertteja järjestettiin vuosina 1962–1963 toistakymmentä.


title: Lastenkamarikonsertit

text: Lokakuussa 1963 Suomen Musiikkinuoriso päätti järjestää Lastenkamarikonsertin asemesta "Sabotaashikonsertin", johon Lastenkamarikonserttien kausi käytännössä päättyi.


title: Prospero Nale Arellano

text: Prospero Nale Arellano (17. tammikuuta 1937 Bombon – 1. helmikuuta 2014) oli filippiiniläinen roomalaiskatolinen piispa. Hänet vihittiin papiksi 30. maaliskuuta 1963 ja nimitettiin Libmananin alueprelatuurin johtoon 9. joulukuuta 1989. Piispaksi konsekroinnin suoritti 19. maaliskuuta 1990 Bruno Torpigliani, jota avustivat Concordio Maria Sarte ja Benjamin J. Almoneda.


title: Prospero Nale Arellano

text: Arellano erosi tehtävistä prelaattina 19. toukokuuta 2008, jolloin hänen seuraajakseen sai nimityksen José Rojas Rojas nuorempi.


title: M/S King Seaways

text: King Seaways (tunnettu aiemmin nimillä "Nils Holgersson, Val de Loire" ja "King of Scandinavia") on DFDS Seawaysin omistama ja operoima matkustaja-autolautta. Se liikennöi tällä hetkellä reitillä Newcastle–Amsterdam.


title: M/S King Seaways

text: "King Seaways"in sisaraluksia ovat "Olau Hollandia, Olau Britannia" ja "Princess Seaways".


title: M/S King Seaways

text: Nils Holgersson valmistui Schichau Seebeckswerftin telakalta Saksasta vuonna 1987 Wallenius Rederietille, joka rahtasi laivan TT-Linen liikenteeseen välille Trelleborg–Travemünde. Vuonna 1992 Wallenius Rederiet myi aluksen Rederi AB Gotlandille, josta oli tullut TT-Linen uusi osakas. Laiva jatkoi TT-Linen liikenteessä samalla reitillä vuoteen 1992 asti. Vuoden 1992 joulukuussa laiva myytiin Brittany Ferries -yhtiölle Ranskaan. Laiva jatkoi liikennettä TT-Linen väreissä 21. joulukuuta 1992 asti.


title: M/S King Seaways

text: Tammikuussa 1993 laivan nimi muutettiin Val de Loireksi ja se kävi La Spezian telakalla remontoitavana. Remontin kustannukset nousivat 70 miljoonaan puntaan.


title: M/S King Seaways

text: 9. kesäkuuta 1993 Val de Loire aloitti säännöllisen reittiliikenteen Brittany Ferries-yhtiön väreissä reiteillä Roscoff–Cork/Plymouth ja Plymouth–Santander.


title: M/S King Seaways

text: Vuonna 2005 laiva asetettiin liikenteeseen reitille St Malo/Cherbourg–Portsmouth.


title: M/S King Seaways

text: Marraskuussa 2005 laiva myytiin DFDS-yhtiölle Tanskaan. Liikenne Brittany Ferriesille jatkui kuitenkin 19. helmikuuta 2006 asti.


title: M/S King Seaways

text: Helmikuussa 2006 laivan nimi vaihdettiin King of Scandinaviaksi. Saman vuoden maaliskuussa laiva aloitti liikenteen välillä Amsterdam–Newcastle DFDS Seawaysin väreissä. 27. tammikuuta 2011 King of Scandinavia sai DFDS Seawaysin uudistuessa uuden värityksen ja uuden nimen King Seaways.


title: M/S King Seaways

text: 28. joulukuuta 2013 noin kello 22:45 Ison-Britannian aikaa laivalla havaittiin tulipalo. Laiva oli tuolloin normaalilla reittimatkallaan Newcastlesta IJmuideniin mukanaan 946 matkustajaa ja 127 miehistön jäsentä. Palo havaittiin nopeasti, mutta kuusi ihmistä jouduttiin kuljettamaan sairaalaan savun hengittämisen vuoksi. Sairaalaan joutuneista kaksi kuului miehistöön ja loput neljä olivat matkustajia. Laiva palasi tulipalon jälkeen takaisin Newcastleen, eikä muille matkustajille koitunut tapauksesta välitöntä vaaraa. Kaksi matkustajaa pidätettiin pian palon jälkeen epäiltyinä palon sytyttämisestä.


title: Epäilty (elokuva)

text: Epäilty ("Cause for Alarm!") on yhdysvaltalainen elokuva vuodelta 1951. Sen on ohjannut Tay Garnett ja se on lajityypiltään film noir -elokuva.


title: Epäilty (elokuva)

text:
Elokuva on muunnelma perinteisestä kolmiodraamasta. Lentäjä on joutunut vuoteenomaksi sydänvaivojen vuoksi. Hän epäilee, että hänen vaimonsa ja lääkärinsä suunnittelevat hänen tappamistaan. Vaimo yrittää kaikin keinoin miellyttää miestään karkottaakseen tämän epäilyt.
Elokuva on parissa viikossa tehty B-elokuva, jonka eräässä arviossa on todettu toimivan pitkälti Loretta Youngin hienon roolityön varassa. Sitä on sanottu myös hienoksi muunnelmaksi perinteisestä kolmiodraamasta ja kiinnostavaksi löydöksi, kun se vuonna 2013 esitettiin ensi kertaa Suomessa televisiossa.


title: Concordio Maria Sarte

text: Concordio Maria Sarte (1. tammikuuta 1931 Pili – 22. marraskuuta 1991) oli filippiiniläinen roomalaiskatolinen piispa. Hänet vihittiin papiksi Caceresin (Nueva Caceres) arkkihiippakuntaan 17. maaliskuuta 1956. Hänet nimitettiin Caceresin vihkipiispaksi sekä Thunusudan titulaaripiispaksi 25. huhtikuuta 1973, ja piispaksi vihkiminen seurasi 22. heinäkuuta. Pääkonsekraattorina toimi Julio Rosales y Ras, jota avustivat Teopisto Valderrama Alberto ja Teotimo C. Pacis.


title: Concordio Maria Sarte

text: Sarte sai 30. elokuuta 1977 nimityksen Sorsogonin hiippakunnan vihkipiispaksi ja 12. elokuuta 1980 Legazpin piispaksi, jona hän toimi, kunnes kuoli 60-vuotiaana virassa.


title: Harmaabulbuli

text: Harmaabulbuli ("Eurillas gracilis") on bulbulien heimoon kuuluva varpuslintu.


title: Harmaabulbuli

text: Harmaabulbulia tavataan laajalla alueella Länsi- ja Keski-Afrikassa. Sen levinneisyysalue ulottuu Guineasta Nigerian kautta Angolan pohjoisosiin, Kongon demokraattiseen tasavaltaan ja Kenian länsiosiin asti. Lajin kannankehitys on vakaa ja se on luokiteltu elinvoimaiseksi.


title: Ramón José Aponte Fernández

text: Ramón José Aponte Fernández (s. 23. syyskuuta 1948 Carache) on venezuelalainen roomalaiskatolinen piispa. Hänet vihittiin papiksi Trujillon hiippakuntaan 17. elokuuta 1974 ja nimitettiin Valle de la Pascuan hiippakunnan johtoon 5. maaliskuuta 2004. Piispaksi vihkiminen seurasi 22. toukokuuta. Pääkonsekraattorina toimi Rosalio José Castillo Lara, jota avustivat Vicente Ramón Hernández Peña ja Joaquín José Morón Hidalgo.


title: Francis Xavier Vira Arpondratana

text: Francis Xavier Vira Arpondratana (; s. 3. lokakuuta 1955) on thaimaalainen roomalaiskatolinen piispa. Hänet vihki papiksi Bangkokin arkkihiippakuntaan Michael Michai Kitbunchu 7. kesäkuuta 1981. Hänet nimitettiin Chiang Main hiippakunnan johtoon 10. helmikuuta 2009, ja piispaksi vihkiminen seurasi 1. toukokuuta. Pääkonsekraattorina toimi Kitbunchu, jota avustivat Salvatore Pennacchio ja Joseph Sangval Surasarang.


title: Jojo Anand

text: Jojo Anand (s. 17. toukokuuta 1959) on intialainen roomalaiskatolinen piispa. Hänet vihittiin papiksi Ranchin arkkihiippakuntaan 24. huhtikuuta 1992 ja inkardinoitiin Simdegan hiippakuntaan 28. toukokuuta 1993. Anand sai 8. syyskuuta 2012 nimityksen Hazaribagin hiippakunnan johtoon, ja piispaksi vihkiminen seurasi 8. joulukuuta. Pääkonsekraattorina toimi Telesphore Placidus Toppo, jota avustivat Charles Soreng ja William D'Souza.


title: Ilkka Pöyhönen

text: Ilkka Pöyhönen (s. 31. elokuuta 1948 Helsinki) on Lappeenrannan teknillisen yliopiston entinen rehtori ja puutekniikan professori. Yliopiston rehtorina Pöyhönen toimi vuosina 2008–2014.


title: Ilkka Pöyhönen

text: Pöyhönen on opiskellut Teknillisessä korkeakoulussa, josta hän valmistui diplomi-insinööriksi vuonna 1972 ja väitteli tekniikan tohtoriksi puun mekaanisesta teknologiasta vuonna 1991. Hän on toiminut vuosina 1977–1989 Suomen Sahat ry:n toimitusjohtajana, Suomen Metsäteollisuuden Keskusliiton apulaisjohtajana 1989–1992 ja myöhemmin Metsäteollisuus ry:n mekaanisen metsäteollisuuden yksikön johtajana vuosina 1995–1997.


title: Ilkka Pöyhönen

text: Pöyhönen toimi 1995–1997 Lappeenrannan teknillisen yliopiston konetekniikan osaston dosenttina, puutekniikan osa-aikaisena professorina 1996–1997 ja konetekniikan osaston johtajana 1998–1999. Yliopiston konetekniikan osaston puutekniikan professorin virkaan hänet nimitettiin 1. huhtikuuta 1997.


title: Ilkka Pöyhönen

text: Pöyhönen valittiin Lappeenrannan teknillisen yliopiston rehtoriksi elokuussa 2008. Rehtorinvaalissa hän sai 44 ääntä vaalikollegion 49:stä äänestä. Pöyhönen oli aiemmin toiminut vuodesta 1999 yliopiston opetuksesta vastaavana vararehtorina. Hänen oli määrä jäädä eläkkeelle vuoden 2014 alussa, mutta yliopiston hallitus sopi Pöyhösen toimikauden jatkamisesta lukukauden loppuun, kunnes uusi rehtori on saatu valittua rauhassa eri hakijoiden joukosta.


title: Ilkka Pöyhönen

text: Pöyhösen seuraajaksi valittiin lopulta maaliskuussa 2014 maatalous- ja metsätieteiden tohtori Anneli Pauli, joka aloitti rehtorin tehtävässä 1. heinäkuuta 2014 Pöyhösen toimikauden päättyessä.


title: Tay Garnett

text: Tay Garnett (1894–1977) oli yhdysvaltalainen elokuvaohjaaja ja käsikirjoittaja. Hän aloitti uransa elokuva-alalla 1920-luvulla käsikirjoittajana. Sen jälkeen hän teki vain ohjauksia, joista muutaman hän myös tuotti, kunnes erään viimeisistä ohjauksistaan "Lupa rakastaa ja tappaa" (1971, "The Delta Factor") 1971 hän jälleen myös käsikirjoitti. Hän ohjasi myös televisiosarjojen jaksoja, esimerkiksi "Bonanza", "Lännen mies" ja "Wagon Train".


title: Wilson Luís Angotti Filho

text: Wilson Luís Angotti Filho (s. 5. huhtikuuta 1958 Taquaritinga) on brasilialainen roomalaiskatolinen piispa. Hänet vihittiin papiksi Jaboticabalin hiippakuntaan 19. joulukuuta 1982 ja nimitettiin Belo Horizonten arkkihiippakunnan vihkipiispaksi sekä Tabaen titulaaripiispaksi 4. toukokuuta 2011. Piispaksi vihkiminen seurasi 1. heinäkuuta. Pääkonsekraattorina toimi Walmor Oliveira de Azevedo, jota avustivat Fernando Antônio Brochini ja Luíz Eugênio Pérez.


Venäjän nuorten kansallinen jääkiekkosarja (), NMHL, on venäläinen nuorten jääkiekon toinen sarjataso. Sarja käytti vuoteen 2017 asti nimitystä "MHL-B" (ven. Первенство Молодёжной хоккейной лиги, МХЛ-Б).


title: Friedrich von Thun und Hohenstein

text: Friedrich von Thun und Hohenstein (8. toukokuuta 1810 Tetschen (nyk. Děčín), Böömi – 24. syyskuuta 1881 Tetschen) oli itävaltalainen kreivi ja diplomaatti. Hän oli muun muassa Itävallan lähettiläänä Tukholmassa vuosina 1847–1849. Parhaiten hänet kuitenkin muistetaan toiminnastaan Saksan liittopäivien puhemiehenä Frankfurtissa vuonna 1850. Itävallan delegaatiota Frankfurtissa johtanut Thun und Hohenstein vastusti tiukasti varsinkin Otto von Bismarckin esittämiä vaatimuksia keskitetymmin johdetun Saksan luomisesta, mikä olisi vahvistanut Preussin johtoasemaa. Thun und Hohenstein oli myöhemmin Itävallan lähettiläänä Preussissa 1852–1854 ja Venäjällä 1859–1863.


title: Friedrich von Thun und Hohenstein

text: Friedrich von Thun und Hohensteinin veli oli ministeri Leo von Thun und Hohenstein ja hänen poikansa Itävallan pääministerinä toiminut Franz von Thun und Hohenstein.


title: José Armando Álvarez Cano

text: José Armando Álvarez Cano (s. 30. tammikuuta 1960 Jiquilpan) on meksikolainen roomalaiskatolinen piispa. Hänet vihittiin papiksi Zamoran hiippakuntaan 8. helmikuuta 1986 ja nimitettiin Huautlan alueprelatuurin johtoon 3. marraskuuta 2011. Piispaksi vihkiminen seurasi 30. tammikuuta 2012. Pääkonsekraattorina toimi Christophe Pierre, jota avustivat Alberto Suárez Inda ja José Luis Chávez Botello.


title: Nuori Loiri

text: Nuori Loiri on Anna Puun kolmannen, "Antaudun"-studioalbumin kolmas single, joka julkaistiin 29. huhtikuuta 2013. Kappaleen on säveltänyt Knipi ja sanoittanut Anna Puu yhdessä Samae Koskisen kanssa.


title: Nuori Loiri

text: Kappaleen sanoitus kertoo Vesa-Matti Loirista, joka soitti Puulle kuultuaan kappaleen.


title: Nuori Loiri

text: Toisin kuin albumin edelliset singlet, ”Nuori Loiri” ei noussut lainkaan myyntilistoille. Se oli kuitenkin ollut kaupallisten radiokanavien 19. soitetuin kappale.


title: Ramon Cabrera Argüelles

text: Ramon Cabrera Argüelles (s. 12. marraskuuta 1944 Batangas City) on filippiiniläinen roomalaiskatolinen arkkipiispa. Hänet vihittiin papiksi 21. joulukuuta 1969 ja nimitettiin Manilan arkkihiippakunnan vihkipiispaksi sekä Ros Crén titulaaripiispaksi 26. marraskuuta 1993. Piispaksi vihkiminen seurasi 6. tammikuuta 1994. Pääkonsekraattorina toimi paavi Johannes Paavali II, jota avustivat Giovanni Battista Re ja Giuseppe Uhac.


title: Ramon Cabrera Argüelles

text: Argüelles sai 25. elokuuta 1995 nimityksen Filippiinien sotilaspiispaksi ja 14. toukokuuta 2004 Lipan arkkipiispaksi, jonka virkaan hänet asetettiin 16. heinäkuuta.


title: David William Valencia Antonio

text: David William Valencia Antonio (s. 29. joulukuuta 1963 Nagtupacan) on filippiiniläinen roomalaiskatolinen piispa. Hänet vihittiin papiksi Nueva Segovian arkkihiippakuntaan 1. joulukuuta 1988 ja nimitettiin sen vihkipiispaksi sekä Bastin titulaaripiispaksi 15. kesäkuuta 2011. Piispaksi vihkiminen seurasi 26. elokuuta. Pääkonsekraattorina toimi Giuseppe Pinto, jota avustivat Ernesto Antolin Salgado ja Orlando Beltran Quevedo.


title: Ernst von Seidler

text: Ernst Seidler von Feuchtenegg (5. kesäkuuta 1862 Schwechat – 23. tammikuuta 1931 Wien) oli itävaltalainen oikeustieteilijä ja virkamies, joka toimi Itävallan pääministerinä ensimmäisen maailmansodan aikana heinäkuusta 1917 kesäkuuhun 1918.


title: Ernst von Seidler

text: Seidler toimi hallintovirkamiehenä, tuomarina, valtiosääntöoikeuden dosenttina Wienin yliopistossa ja professorina maatalouskorkeakoulussa sekä vuodesta 1900 maatalousministeriön kauppapoliittisen osaston päällikkönä. Hän ansioitui varsinkin vesioikeuden kehittäjänä. Heinäkuussa 1917 keisari Kaarle I nimitti pääministeriksi Seidlerin, entisen hallinto-oikeuden ja kansainvälisen oikeuden opettajansa. Kansallisuusryhmien väliset ristiriidat haittasivat tässä vaiheessa jo pahasti Itävallan parlamentin työskentelyä, joten Seidler pyrki tekemään myönnytyksiä oppositiossa olleille tšekkinationalisteille. Saksankielisten edustajien taipumattomuus kuitenkin esti hänen suunnittelemiensa uudistusten toteuttamisen. Seidler erosi kesäkuussa 1918. Hän toimi sen jälkeen monarkian kukistumiseen asti keisarin kabinettipäällikkönä ja palasi sitten hoitamaan professuuriaan.


title: Nicolas Antiba

text: Nicolas Antiba (s. 25. joulukuuta 1945 Aleppo) on syyrialainen melkiitteihin kuuluva katolinen arkkipiispa. Hänestä tuli Ordre Basilien Alepinin jäsen 13. maaliskuuta 1964, ja hän sai pappisvihkimyksensä 19. syyskuuta 1971. Hän toimi vuosina 1989–1995 Ordre Basilien Alepinin johdossa. Hänet valittiin 22. kesäkuuta 2012 ja vahvistettiin 2. toukokuuta 2013 Bosra e Haūrānin arkkipiispaksi.


title: James Naanman Daman

text: James Naanman Daman (10. huhtikuuta 1956 Kwa – 12. tammikuuta 2015) oli nigerialainen roomalaiskatolinen piispa. Hän kuului augustinolaisiin. Hänet vihki papiksi paavi Johannes Paavali II 14. helmikuuta 1982. Hänet nimitettiin Jalingon hiippakunnan johtoon 5. joulukuuta 2000, ja piispaksi vihkiminen seurasi 24. helmikuuta 2001. Pääkonsekraattorina toimi Osvaldo Padilla, jota avustivat Ignatius Ayau Kaigama ja Christopher Shaman Abba.


title: James Naanman Daman

text: Daman sai 2. kesäkuuta 2007 nimityksen Shendamin piispaksi.


title: Täyttä hepreaa

text: ”Täyttä hepreaa” on suomen kielessä käytetty metafora jostain, mikä on täysin käsittämätöntä. Se alkuperä voi olla latinankielisessä fraasissa ""Graecum est; non legitur"" ("se on kreikkaa, sitä ei voi lukea").


title: Max Hussarek von Heinlein

text: Max Hussarek von Heinlein (3. toukokuuta 1865 Pressburg, Slovakia – 6. maaliskuuta 1935 Wien) oli itävaltalainen paroni, oikeustieteilijä ja virkamies, joka toimi Itävallan pääministerinä ensimmäisen maailmansodan loppuvaiheessa heinäkuusta lokakuuhun 1918.


title: Max Hussarek von Heinlein

text: Hussarek toimi vuosina 1895–1897 kanonisen oikeuden professorina Wienin yliopistossa ja sen jälkeen virkamiehenä Itävallan kulttuuri- ja opetusministeriössä, vuodesta 1906 osastopäällikkönä. Vuosina 1911–1917 hän oli opetusministerinä kolmessa peräkkäisessä hallituksessa. Hussarek nimitettiin pääministeriksi 25. heinäkuuta 1918. Hän uskoi hajoamaisillaan olevan valtakunnan olevan pelastettavissa vain muuttamalla se liittovaltioksi. Hän ehdotti autonomisen Kroatian valtion luomista ja esitteli 16. lokakuuta keisari Kaarle I:lle niin sanotun lokakuun manifestin. Siinä kaksoismonarkian itävaltalainen puolisko julistettiin liittovaltioksi, joka koostuisi neljästä osasta: saksalaisesta, tšekkiläisestä, eteläslaavilaisesta ja ukrainalaisesta. Puolalaisille annettiin oikeus erota valtakunnasta ja liittyä Puolaan. Vaikka Unkari jäikin manifestin ulkopuolelle, unkarilaiset saivat vastarinnallaan vesitettyä tämän viimeisen yrityksen uudistaa Itävalta-Unkaria. Seurauksena oli kuitenkin kansallisten neuvostojen perustaminen valtakunnan eri osiin, mikä käytännössä johti Habsburgien valtakunnan sisäiseen hajoamiseen. Hussarek erosi pääministerin tehtävistä 27. lokakuuta 1918. Hän jatkoi myöhemmin yliopistonopettajana ja toimi Punaisen Ristin paikallisena johtajana Wienissä ja Ala-Itävallassa.


title: Mpungu

text: Mpungu on Suomen Lähetysseuran entinen lähetysasema Kavangolla Pohjois-Namibiassa. Se sijaitsee n. 40 km lounaaseen Nkurenkurusta, sisämaassa, ei Kavangojoen varrella, kuten toiset suomalaisten lähetysasemat Kavangolla. Sen ohitse kulkee Ambomaalta Kavangolle vievä uudehko, päällystetty valtatie.


title: Mpungu

text: Tämän lähetysaseman perusti v. 1951 sairaanhoitaja Hellin Elomaa, joka perusti sinne myös pienen poliklinikan.


title: Mpungu

text: Mpungussa suomalaiset lähetystyöntekijät pääsivät kosketuksiin alueen bushmanniväestön kanssa.


title: Mpungu

text: Mpungussa toimii nykyäänkin terveyskeskus sekä Himarwa Iithete Senior Secondary School –niminen oppikoulu.


title: Cornelius Kipng’eno Arap Korir

text: Cornelius Kipng’eno Arap Korir (6. heinäkuuta 1950 Segutiet – 30. lokakuuta 2017) oli kenialainen roomalaiskatolinen piispa. Hänet vihittiin papiksi 6. marraskuuta 1982 ja nimitettiin Eldoretin hiippakunnan johtoon 2. huhtikuuta 1990. Piispaksi vihkiminen seurasi 2. kesäkuuta. Pääkonsekraattorina toimi Jozef Tomko, jota avustivat Maurice Michael Otunga ja John Njenga.


title: Rupara

text: Rupara (varhaisemmassa painetussa mediassa ja kartoissa myös Lupala, heijastaen ovambojen tapaa ääntää tämän paikan nimi) on asuttu paikka ja Suomen Lähetysseuran entinen lähetysasema Kavangolla Pohjois-Namibiassa. Se kuuluu Kahengen vaalipiiriin. Se sijaitsee 76 km länteen Runnusta ja 57 km kaakkoon Nkurenkurusta.


title: Rupara

text: Suomen Lähetysseura perusti ensimmäisen lähetysasemansa Kavangolle Nkurenkuruun v. 1929 alusta lähtien. Siellä työskennellyt pastori Aatu Järvinen (myöh. Järvineva) perusti v. 1931 pienen työpisteen Ruparaan ja rakensi sinne kahden huoneen rakennuksen lähetystyöntekijän asunnoksi sekä neljä pyöreätä majaa poliklinikkaa varten. Tämän lähetysaseman työntekijäksi tuli vuoden 1932 huhtikuussa sairaanhoitaja Anna Rautaheimo.


title: Rupara

text: Poliklinikalla oli v. 1935 sisäpotilaina yli sata henkilöä, ja polikliinistä hoitoa saaneiden määrä raportoidaan “tuhansiksi”.


title: Rupara

text: Samana vuotena Ruparaan saapui opettaja Maija Länsiö, jolle oli annettu tehtäväksi koulutyön kehittäminen uukuangalin heimon itäosissa.


title: Rupara

text: Ruparassa toimii yhteiskoulu, jossa on kymmenen luokkaa. Sen yhteydessä on myös asuntola, jossa kauempaa kotoisin olevat oppilaat asuvat. Kylässä on edelleen myös klinikka.


title: Vaahteraliigan kausi 1984

text: Vaahteraliigan kausi 1984 oli Vaahteraliigan viides kausi. Uutena joukkueena sarjassa nähtiin Northern Lights joka nousi sarjaan I-divisioonasta. Vaahteraliigan runkosarjassa pelattiin yksinkertainen sarja, jonka kuusi parasta etenivät pudotuspeleihin. Mestaruuden voitti East City Giants, mikä oli sen seurahistorian ensimmäinen.


title: Heinrich Lammasch

text: Heinrich Lammasch (21. toukokuuta 1853 Seitenstetten – 6. tammikuuta 1920 Salzburg) oli itävaltalainen oikeustieteilijä, joka toimi Itävallan viimeisenä keisarinvallan aikaisena pääministerinä loka–marraskuussa 1918.


title: Heinrich Lammasch

text: Lammasch toimi kansainvälisen oikeuden ja rikosoikeuden professorina Wienin yliopistossa ja saavutti kansainvälisen arvostuksen luovutuksia ja turvapaikkaoikeuksia koskeneilla tutkimuksillaan. Hän toimi Itävalta-Unkarin delegaation kansainvälisen oikeuden asiantuntijana Haagin konferensseissa 1899 ja 1907. Hän oli myös Haagissa toimivan pysyvän välitystuomioistuimen jäsenenä ja johti vuonna 1910 kahdesti sen istuntoja.


title: Heinrich Lammasch

text: Ensimmäisen maailmansodan aikana Lammasch kannatti vihamielisyyksien selvittämistä neuvotteluilla ja hänen esiintymisensä valtakunnanneuvoston ylähuoneessa herättivät voimakasta vastustusta. Hänet nimitettiin Itävallan pääministeriksi aivan sodan loppumetreillä 27. lokakuuta 1918. Lammasch olisi halunnut yrittää pelastaa Habsburgien valtakunnan muuttamalla sen liittovaltioksi, mutta tämä ei ollut enää mahdollista ja keisari Kaarle I määräsikin hänet valvomaan valtakunnan rauhanomaista hajottamista. Hallitus ei käytännössä enää kyennyt ulottamaan valtaansa Wienin ulkopuolelle. Sota päättyi aselepoon 3. marraskuuta. Vallankumouksellisen liikehdinnän käynnistyttyä keisari luopui Lammaschin suosituksesta vallastaan 11. marraskuuta, mikä merkitsi Habsburgien valtakunnan loppua. Lammasch oli vielä Itävallan delegaation jäsenenä Pariisin rauhankonferenssissa 1919 ja kannatti huonolla menestyksellä ehdotusta Itävallan pysyvästä puolueettomuudesta.


title: Felix zu Schwarzenberg

text: Felix Ludwig Johann zu Schwarzenberg (2. lokakuuta 1800 Krummau, Böömi – 5. huhtikuuta 1852 Wien) oli itävaltalainen ruhtinas ja valtiomies, joka toimi Itävallan pääministerinä vuosina 1848–1852. Hän palautti Itävallan sisäisen järjestyksen ja suurvalta-aseman sekasortoisen vallankumousvuoden 1848–1849 jälkeen.


title: Felix zu Schwarzenberg

text: Felix zu Schwarzenberg kuului Schwarzenbergin ruhtinassukuun ja oli sotamarsalkka Karl Philipp zu Schwarzenbergin veljenpoika. Hän palveli vuodesta 1818 Itävallan armeijassa ja vuodesta 1824 diplomaattina. Hänestä tuli valtakunnan vahvan miehen Klemens von Metternichin suojatti, ja hän palveli Itävallan lähetystöissä Portugalissa, Venäjällä, Ranskassa, Englannissa, Sardiniassa ja Molempain Sisiliain kuningaskunnassa. Vallankumouksen puhjetessa maaliskuussa 1848 Schwarzenberg joutui pakenemaan asemapaikaltaan Napolista, kun väkijoukko hyökkäsi Itävallan lähetystöön. Sen jälkeen hän liittyi Pohjois-Italiassa marsalkka Joseph Radetzkyn joukkoihin ja haavoittui Goiton taistelussa. Hänet ylennettiin tämän jälkeen sotamarsalkkaluutnantiksi. Vallankumous levisi Wieniin 6. lokakuuta ja viikkoa myöhemmin Schwarzenberg joutui pakenemaan Olmütziin. Hänet oli jo neljä päivää aiemmin kutsuttu liittymään keisarilliseen hoviin. Järjestyksen palauttamisesta vastasi hänen lankonsa, marsalkka Alfred zu Windischgrätz, jonka suosituksesta Schwarzenberg määrättiin 19. lokakuuta muodostamaan hallitus pääkaupunkiin. Hänet julistettiin pää- ja ulkoministeriksi 21. marraskuuta.


title: Felix zu Schwarzenberg

text: Schwarzenberg varmisti joulukuun alussa 1848 keisari Ferdinand I:n vallastaluopumisen nuoren Frans Joosefin hyväksi ja hajotti Kremsierissä kokoontuneen Itävallan perustuslakia säätävän kansalliskokouksen. Kremsierissä hyväksytty perustuslaki olisi taannut valtakunnan eri kansallisuuksille laajan autonomian. Sen sijaan Schwarzenbergin tuella 4. maaliskuuta 1849 hyväksytty uusi perustuslaki teki valtakunnasta yhtenäisesti, keskitetysti ja absolutistisesti johdetun valtion, jättäen keisarille laajat valtaoikeudet ja lakkauttaen käytännössä kaikki historialliset alueelliset erityisprivilegiot. Separatistiset hankkeet saatiin estettyä vuoden 1849 aikana, kun Unkarin kapina kukistettiin Venäjän sotilaallisella tuella ja Radetzky sai palautettua Habsburgien vallan Pohjois-Italiassa. Vuoden 1851 viimeisenä päivänä Schwarzenberg suostutteli keisari Frans Joosefin kumoamaan tarpeettomana myös maaliskuun 1849 perustuslain ja palauttamaan siten täydellisen itsevaltiuden.


title: Felix zu Schwarzenberg

text: Schwarzenberg vastusti saksalaisnationalistien Frankfurtin kansalliskokouksessa vuosina 1848–1849 ajamaa ajatusta yhtenäisestä saksalaisvaltiosta, jonka ulkopuolelle Habsburgien valtakunnan ei-saksalaiset alueet jäisivät. Vuonna 1850 Itävalta joutui tämän vuoksi lähes sotaan Preussin kanssa, mutta Venäjän asetuttua Itävallan tueksi Preussin oli peräännyttävä ja luovuttava toistaiseksi suunnitelmista Saksan yhdistämiseksi. Sen sijaan vanha Saksan liitto palautettiin voimaan. Saksan eri valtioiden ruhtinaat kuitenkin hylkäsivät vuonna 1851 Schwarzenbergin esityksen Itävallan valtakunnan liittämisestä kokonaisuudessaan Saksan liittoon ja Saksan tulliliittoon ("Zollverein").


title: Felix zu Schwarzenberg

text: Schwarzenbergin ura päättyi huhtikuussa 1852 hänen ennenaikaiseen kuolemaansa.


title: Felix zu Schwarzenberg

text: Felix zu Schwarzenbergin veli oli kardinaali ja arkkipiispa Friedrich zu Schwarzenberg.


title: MOPP

text: MOPP ("Mustargen Oncovin Procarbazine Prednisone") on verisyöpien, kuten leukemian hoidossa käytetty erilaisista lääkkeistä koostunut, niin kutsuttu hoitoyhdistelmä. Yhdistelmähoito mullisti syöpien hoidon, sen mukana hoitotulokset paranivat. Tämä tarkoitti potilaitten pidempää elinaikaa ja parempaa sairaudesta toipumista.


title: MOPP

text: Lyhennös koostuu erilaisista englannin kielisistä lääkeaineista sekä niiden kauppanimistä. MOPP tarkoittaa: mustiini/mustargen/sinappikaasu, vinkristiini, prednisoni sekä prokarbatsiini. Vinkristiinin kauppanimi on "Oncovin", ja prokarbatsiinin "Natulan". Mustiini tunnetaan typpisinappikaasuna sekä "HN2":na. Prednisonin likeistä sukua on prednisoloni.


title: Joseph Muscat

text: Joseph Muscat (s. 22. tammikuuta 1974, Pietà, Malta) on maltalainen poliitikko, maansa pääministeri maaliskuusta 2013 alkaen. Hän edustaa Maltan työväenpuoluetta. Vuosina 2004-2008 Muscat oli Euroopan parlamentissä.


title: Joseph Muscat

text: Muscatista tuli ensimmäinen työväenpuolueen pääministeri 15 vuoteen, kun hänen puolueensa sai vaaleissa 55 prosentin "murskavoiton". Kampanjassaan Muscat lupasi alentaa sähkön hintaa ja käydä korruption kimppuun.


title: Joseph Muscat

text: Muscat on väitellyt tohtoriksi vuonna 2007 Britanniassa Bristolin yliopistossa. Hänen väitöstyönsä nimi oli "Fordism, Multinationals and SMEs in the Periphery: The Case of Microstate Malta 1964-2004".


title: Mupini

text: Mupini (ääntämys: []) on Suomen Lähetysseuran entinen lähetysasema Kavangolla Pohjois-Namibiassa. Se sijaitsee Kavangojoen varrella n. 18 km Runnusta luoteeseen ja n. 62 km itään Ruparasta.


title: Mupini

text: Vuonna 1932 oli määrä perustaa uusi lähetysasema Mbundžan heimon alueelle, ja pastori Aatu Järvinen (myöh. Järvineva) oli valinnut sopivaksi paikaksi Ruugan, jonka hän oli jo lunastanut Suomen Lähetysseuralle. Lähetystasemaa perustamaan lähetetty Kyllikki Alava (1899–1941) sai kuitenkin havaita, että katolilaiset olivat vallanneet tuon paikan ja alkaneet jo rakentaa perustuksia uudisrakennuksilleen. Järvinen oli kuitenkin varautunut tähän mahdollisuuteen ja sopinut englantilaisen hallitusmiehen kanssa, että tällaisessa tapauksessa suomalaiset voivat perustaa uuden asemansa Mupiniin, joka sijaitsi sopivalla paikalla korkealla Kavango-joen rannasta. Näin Kyllikki Alavasta tuli Mupinin ensimmäinen suomalainen työntekijä. Vuonna 1934 Alava solmi avioliiton Albinus (Alpo) Ojosen (1898–1942) kanssa, ja he työskentelivät yhdessä Mupinissä, kunnes molemmat sairastuivat ja kuolivat Lounais-Afrikassa.


title: Mupini

text: Mupinissä toimii nykyään terveyskeskus.


title: Carl Swartz

text: Carl Johan Gustaf Swartz (5. kesäkuuta 1858 Norrköping, Ruotsi – 6. marraskuuta 1926, Ruotsi Tukholma) oli ruotsalainen tehtailija ja poliitikko. Hän toimi Ruotsin pääministerinä 30. maaliskuuta – 19. lokakuuta 1917.


title: Schutzbund

text: Republikanischer Schutzbund (saksaa, ”Tasavaltalainen suojeluliitto”) oli Itävallan sosiaalidemokraattien puolisotilaallinen järjestö, joka toimi vuosina 1923–1934.


title: Schutzbund

text: Schutzbund perustettiin vuonna 1923 sosiaalidemokraattien aiempien työläiskaartien pohjalta. Yhtenä edeltäjänä olivat vuonna 1918 kommunisteja vastaan luodut kansankaartit. Schutzbund oli kuitenkin tarkoitettu ennen kaikkea suojelemaan sosiaalidemokraattien toimintaa ja saavutuksia mahdollisilta oikeiston hyökkäyksiltä. Sen merkittävin kilpailija oli oikeiston Heimwehr, jonka organisaatio oli kuitenkin löyhempi. Järjestöjen välit olivat kireät, mikä johti yhteenottoihin. Vuonna 1927 eräässä yhteenotossa Schutzbundin kanssa Schattendorfissa Burgenlandissa Heimwehrin jäsenet ampuivat vahingossa kuoliaiksi vanhuksen ja lapsen. Ampujien vapauttaminen wieniläisessä tuomioistuimessa johti myöhemmin heinäkuun kapinana tunnettuun vasemmiston väkivaltaiseen kansannousuun, joka tukahdutettiin verisesti.